نەتەوایەتی – پەڕە 2 – بڵۆگی لائق\nفەیسبوکە بەلاشەکەی فەیسبوک\nPosted on شوبات 12, 2016 شوبات 12, 2016 by Layik\nدەمەقاڵێکە گەرم بوە.\nلە دنیایەکدا کە مامۆستاکانی زانکۆ، تەنها بەشی کۆمپیوتەر کەڵکی ئەوەیان هەبوایە قسەمان لەسەر بابەتەکان کردایە ئەم بابەتەم ئەگەیاندە جێگای خۆی. بەڵام ئێمە لە کۆمەڵ++گایەکدا ئەژین کە زۆر سەختە بتوانی براکەی خۆت فێر بکەی دوو دێڕ بخوێنێتەوە. لە ڕاستیا ئەگەر شەونخونی نەکەی تاقە مناڵەکەشت هەروا.\nهەڵبەت بەشەر هەمووی وایە بەڵام کۆمەڵ++گای ئێمە یەکجار وێرانە.\nدەمەقاڵێکە لەسەر ئینتەرنێتی بەلاشە بۆ بەکارهێنانی فەیسبوک و چەن سایتێکی تر لەلایەن فەیسبوکەوە. ئەوەی فەیسبوک ئەیکات ئاشکرا استغلالکردنی فەقیرە. چونکە تەنها ئەهێڵێ فەیسبوک و چەن سایتێکی تر بەکار بهێنرێ کە ئەوان هەڵیان بژاردوە بۆ ئەوەی فەقیر بدۆشێت. هەڵبەت ئەبێ بڵێم قسەکانی زەکەربێرگ دوای ئەوە هات کە مارک ئەندەرسن ناوێک وتبوی سیاسەتە دژە کۆنۆلیالیزمەکانی هیندستان بە قازانجیان نەبوە، دوایی تەواو داوای لێبوردنی کرد.\nجا ئەم بابەتە باسکردنی لەلای خەڵکی وەک بەڕێز فاروقی مەلا مستەفا یان نازانم خاوەنی کۆڕەک کێیە چۆڕێ سەختە. بەو تەجرەبەیەی لەگەڵ فەرمانگەی ئایتی هەمە، بەو تەجرەبەیەی لەگەڵ کەس و کار و دۆستانم هەمە، هەروا کە سێ جاری ڕەق (بە ژمارە 3) چوومە لای بەڕێز دکتۆر ڕێکەوتی وەزیری تەندروستی بۆ ئەوەی پارە نەدرێت بە سیستمی تەندروستی. بەداخەوە وەک دۆستان ئەزانن وەڵامەکە ئەوەیە کە لە کۆمپانیایەکەوە بچیتەوە لای حکومەت لانی کەم چەن ملیۆنیکی لێ بدۆشی و فریای ڤێلا کڕین کەویت.\nلە دنیایەکدا کە کەسانی نزیکم، خۆیان ئەم دێڕانە ئەبینن. دا ئەنیشم بە سەعات ئامۆژگاری بەلاشیان بۆ ئەنێرم لەسەر ئەوەی چ تەکنۆلۆجیایەک بەکار بهێنن، کەچی کۆمەڵێ دەستخۆشی و عوزرخوایی و دوایش بە نیازن هەر بەو تەکنۆلۆجیا خاوەندارێتیە باسی گەورە گەورەی لیبراڵیزم و فۆرمی جیاوازی ئابووری بکرێ. ئەشی کەن!\nشەرم و شتی ناوێ، لە کوردا کوا ڕەخنەگر هەیە؟ ئەوی هەیە بۆڵەبۆڵکەرێکە کە بە دوو “کاکە گیان” یان بە دوو دۆلار نەرمی ئەکەی وەک ئاو. دوو ڕۆژی پێ ناچێ لە فەیسبوک “لایک”ێکیشت بۆ ئەنێرێت و قسە لەسەر قسەکانیشت ئەکات. بەس پێی بڵێ وەرە بۆ ماڵمان، لە ماڵتان ئەکەوێ هەموو ئێوارەیەک. عورفی کوردەواریە، عەیبە!\nبۆیە، بۆ ئێوەی نزیکم بزانن کە من بێدەنگم لەو ئینتەرنێتەی فەیبسوک، مەسەلەکە ئەوەیە ئینسانی ئێمە، وەک مرورەکە وتی، لە تەوقی سەریەوە خەڵەتێنراوە ئێستا من چ موخالەفەیەکی لێ بگرم لای قاچیەوە؟ یان ئۆجەلان وتەنی، ئێمەش بەکاریان ئەهێنین 🙂\nPosted in ژیان، کورد، تەکنۆلۆجیای زانیاریلێدوانێک بنووسە\nPosted on ئاب 25, 2015 نیسان 27, 2020 by Layik\nکوردایەتی، بە مانا گشتیەکەی نەتەوایەتی، لە ئەڵمانیا و بەریتانیاوە سەری هەڵدا. ناچمە ناو مێژوەکەی، ئەوەی کە بێرتراند ڕەسڵ بە “شێتخانە”ی ئەوروپا ناوی ئەبات. کارم بەسەریانەوە نیە. هەموومان ئەزانین نەتەوایەتی یانی چی. بە کورتی یانی جیاکردنەوەی نەتەوەیەک لەسەر بنەمای زمانەکەی یاخود جوگرافیایەک کە لەدوای ماوەیەک یان سەردەمێکی دیاری کراوەوە (یان وردە وردە) جیاکرابێتەوە لە دەوروبەری. وە هەروەها فەرهەنگی ئۆکسفۆرد یەکێ لە پێناسەکانی نەتەوایەتی = nationalism ئەڵێ “جۆرێک لە نیشتیمانپەروەریی توند بە هێمایەکی هەستی خۆ بە گەورەتر زانین لە وڵاتانی تر”. گرنگە بزانین هەم فەرهەنگە ئینگلیزیەکان، هەم ئەڵمانیەکان چۆنی پێناسە ئەکەن. هەم لەبەر ئەوەی لەوێوە سەری هەڵدا هەم لەبەر ئەوەی لە مێژوی بەشەریەتدا، گەورەترین قەتڵ گەر بەناوی نەتەوایەتیەوە نەکرابێ، یەکێ لە گەورە قەتڵ و عامەکان بەناوی نەتەوایەتیەوە کراوە.\nبەڕای من پێناسەکەی ئۆکسفۆرد پێناسەیەکە گونجاوە بۆ ئەم کورتە باسەی من لەوەی بچم نەرمی بکەمەوە و پاساوی بۆ بهێنمەوە. چونکە لە ڕاستیدا خۆی داگیرکردنی پارچە زەویەک و چەن وشەیەک لە دەمی چەن کەسێک هاتبێتە دەرەوە نە ئەتکا بە گرنگتر لە کەسی تر، نە ئەشتوانی هیچ ئالەتێکت دەستکەوێ خۆت بە باشتر لە کەسی تر دروست بکەیت. جگە لەمەش کابرای بەرامبەریش هەمان هەستی هەیە و بە هەمان چەن وشە و پارچە زەویەکی تر.\nبۆیە کوردایەتی پێویستی بەوەیە لەو چوارچێوەیەدا پێناس بکرێت. کاتێک تاکێکی کورد خۆی بە باشتر لە کەسێکی تر ئەزانێ هەقی خۆیەتی، بۆچی؟ چونکە لەو کەسەی ترەوە فێربوە کە ئێستا پێی ناخۆشە ئەم هەستەکەی ئەوی هەبێت، مەبەستم ئەوەیە لە بابایەکی ئەڵمانەوە فێر بوە کە ئێستا لانی کەم وانیشان ئەدەن کە ئەو هەستەیان تێدا نەماوە. کەوابێت ناکرێ بە کابرای کورد بوترێ، نا کاکە تۆ وەک ئەوان مەبە، یاریەکە خۆی ئەوە پێناسەکەیەتی، قەراربێت یاری بکەین ئەبێ بەپێی یاساکانی یاریەکە یاری بکەین. خۆ ناکرێ بڵێین کوردایەتی واتە خۆشەویستی نەتەوەی کورد بە ناسک و نەرمی بەڵام نەتەوایەتی فڵان پێناسەکەی ئۆکسفۆردە.\nکەواتە کوردایەتی چیە؟ کوردایەتی وەک عەرەبایەتی، تورکایەتی، فارسایەتی، ئینگلیزایەتی هەتا کۆتایی، ئەبێ لە ناو پێناسەکەی سەرەوەدا “کۆپی پەیست بکەی لە جێگای وشەی “خۆ” و بڵێین “جۆرێک لە نیشتیمانپەروەریی توند بە هێمایەکی هەستی ‘کوردستان’ بە گەورەتر زانین لە وڵاتانی تر“. بۆیە ناسک کردنەوەی و سەروچاو گۆڕینی تەنها دڵی خۆت خۆش ئەکات. ئەمە ڕەخنەگرتن نیە، ئەمە وەڵامی پرسیارەکەیە. کوردێک وەک هەموو کەسێکی تر وڵاتەکەی خۆی لە هەموو جێگایەکی تر خۆشتر ئەوێت.\nلە ڕاستیدا ئەگەر زیاتر لەسەری بڕۆین ئەبێ ترش و خوێی تریشی پێدا بکەین. بۆ نمونە: لەبەر ئەوەی ئێمە “قڕە”ی باخڵ پڕ لە خەم و خەفەتین (قڕە لەوەی ببینە خاوەن وڵات و سیستمی ئیدارەی کوردی)، وە هەروەها لە ناو ڕۆژهەڵاتیەکانیشدا کە تەواوی ژیانمان “توند” و هیچ هێمایەکی “ناوەڕاست” یان “وەسەت”ی تیا نیە، ئەکرێ تۆزێکیش لە خەڵکی تر زیاتر وڵاتی خۆمان خۆش بوێت و بە دوای ئەسڵ و فەسڵیدا بگەڕێین. “لەبەر”ەکانی تریش ئیتر خۆی بەدوایدا دێت.\nجگە لەمانەش ترش و خوێکە دەری ئەخات کەوا ئێمە لە فارس، عەرەب وە تورکیش دواکەوتووترین چونکە ئێمە تەنها مودیری دایرەکە غەدری لێ نەکردوین بەڵکوو کابرای سەرپەرشتیاریش جارێکی تر ئەوەی مودیر سەپاندویەتی ئەم زەڕبی ٢ و زیاتریشی کردوە و سەپاندوویەتیەوە بەسەرماندا. لەم کاتەدا کوردایەتیەکە ئەوەندەی تر “کاڵ/تۆخ” بۆتەوە لەبەر ئەوەی هەندێ بە ناچاری تەواو وازیان لە زمانەکە هێناوەو خۆیان داوەتە دەست تینی قایمی “شێت”ەکانی تر و هەندێکیش بە گڕەکە ئەوەنەی تر داگیرساون. لە هەموو حاڵەتێکیشدا زەڕەیەک لۆجیک نیە بۆ ئەوەی کە بۆچی ئا بەوشێوە “کوژاوینەتەوە” یان “سور داگیرساوین” چونکە خۆی “نەتەوایەتی” بە گشتی هیچ مەنتیقێکی تیا نیە و هەموو “هەستێک” وای لێکردوون خۆیان بە گەورەتر بزانن لە خەڵکی تر.\nئا لەم ڕوانگەیەوە، زۆر شتی تر ڕوون ئەبێتەوە. ئێمە تەنها نەتەوە نین کە پێشمەرگە ئەیکات و سەرۆک ئەیخوات. ئێمە تەنها خەڵک نین کە بە بازوی کۆمەڵێک کەسێک ئەناسرێت و دوایی لەناکاو ئەبێتە ڕاوێژکار/موستەشار. ئێمە تەنها نەتەوە نین کە ناوچەیەکی قات و قڕ ئەکرێت و پایتەختەکەی ڕا ئەبوێرێت. ئێمە تەنها نەتەوە نین کە کوڕی ئەریستۆکرات، جاشێک یان کۆنەدزێک فێری حەوت زمان ئەبێت و خەڵک دوای ئەکەون.\nوە ئا لێرەشدایە مەبەستی نوسینی ئەم کورتە بابەتەی من بە جوانی دەر ئەکەوێت. چاندنی تۆوی کوردایەتی لەلایەن سەرۆکە کوردەکان، سەرپەرشتیارە ناوخۆییەکان تا ئەوپەڕی پێناسەکە کاری لەسەر ئەکرێت، چونکە تا خەڵک زیاتر خۆی بە کوشت بدا بۆ کورد و کوردستان ئەوان چاکتر ئەتوانن دەسەڵات لە مودیرەکە وەرگرن و خۆیان ببن بە مودیر.\nPosted in نەتەوایەتی، کوردلێدوانێک بنووسە\nتەعەداکردن لە کچی سپی پێست لەلایەن کوردانی ئینگلتەراوە\nPosted on نیسان 14, 2015 نیسان 14, 2015 by Layik\nیەک بە یەکی عادەتی کورد، دانە بە دانە، زەڕە بە زەڕە، بە تایبەتی چاکەکانی، بۆ تەنەکەی خۆڵ باشە. جا گلەیی لە کەس مەکە سڵاو وەڵام ناداتەوە، لە قیتار حسابی تورێکت بۆ ناکا، یان دوو پارچە سەمونی کاڵی پێیە و پەنیر لەناوی ئەیخوات تۆش خەریکی کەباب خواردنی. لێ گەڕێ ئەو بەڕێی خۆی تۆش لەبەهەشتەکەی خۆت. زوو زوو یەکێکمان ئەڵێین “کوڕە بەخوا شت هەر لە ئینگلیز بکڕی باشە”، ئەی ئەوە نەبوو لە کرمان خێرا هەموومان جنسیەی “ئێرانی”مان وەرگرت خۆمان ڕامان کرد و چوین بۆ نوگرە سەلمان تا جنسیەی قیامەت وەرگرین؟\nکە ئەڵێم باشەکانی مەبەستم ئەو شەرەف و کەرامەتەیە کە ژنی قوڕبەسەری لەسەر ئەکوژرێت. هەروا قسەی هەندێ بەناو مەلا و نوێنەری ئێوە کە حەدیسێک لە سوچی کتێبێکی کابرایەکی بەربەری نەزان ئەدۆزنەوە و بەکاری ئەهێنن گوایە “ڕێزی کچ” هەیە لای ئێمە. لەبەر ئەوەیە ئەمەوێ و لەڕاستیشدا فەرزێکی ئەخلاقیە کە هەمووتان ئەم ڕاستیە بزانن. لە ڕاپۆرتی فەرمی فەرمی پاراستنی مناڵ لە بەریتانیا هاتوە کەوا گەنجانی پاکستانی، ئەفغانی، کورد و زۆرێکی تریش لە ئینگلتەرا بە کۆمەڵ و بە تایبەتی خەریکی تەعەداکردن بوون لە کچی سپی پێستی منداڵ. ئەمە بەشێکە لەو ئابڕوو چوونەی گەنجانی ئەو ناوچەیە کە ناچارم بڵێم موسوڵمان تیایدا زیاد لە ١٠ ساڵە خەریکین.\nئەوەی ئەم ئازارە قوڵتر ئەکاتەوە لای من ئەوەیە نە بە تاک ئێوە باسی ئەکەن، نە ڕۆژنامە کۆیلەکانیشمان باسی ئەکەن، نە هیچ یەڵماز گونەیەکیش ئەتوانێ تەعبیری لێ بکات. زۆریشتان، خوشکتان، خوشکەزاتان، پورزاتان مارە کردوە لە سەرسەری و بێ شەرەفی کورد کە شێرزاد وتەنی لەوێ دەرچوون وا ئەزانن ئەورپا قەحبەخانەیە.\nPosted in کورد، شەرەف، عادەتلێدوانێک بنووسە\nخاک فرۆشتن، جان جاک ڕۆسۆ\nPosted on نیسان 5, 2015 نیسان 5, 2015 by Layik\nقسە زۆرە لەسەر ئەقڵ و فەلسەفەی جان جاک ڕۆسۆ، بەڵام کارم بەوانەوە نیە. کتێبەکەی بێشکچی، ڕۆژهەڵاتی ئەنادۆڵ، سەرەتاکەی ئەم پەراگرافەی جان جاک ڕۆسۆیە:\n“یەکەم کەس، دوای ئەوەی پارچەیە زەوی پەرژین کرد، خستیە مێشکیەوە بڵێ ئەمە هی منە و توانی خەڵکانێکی ئەوەندە کەم ئەقڵ بدۆزێتەوە کە باوەڕی پێ بکەن وایە، ئەو کەسە دامەزرێنەری کۆمەڵگای شارستانیە. چەن تاوان، شەڕ، قەتڵ، چەنە خەم و خەفەت و تۆقاندن ئەکرا ڕووی نەدایە گەر یەکێ دارەکانی هەڵگەندایە یا چاڵەکانی پڕ کردایەتەوە و بە پیاوانی چواردەوری بوتایە: ‘ گوێ لەم زۆرزانە مەگرن. فەوتاون ئەگەر بیرتان بچێت بەری ئەم سەرزەویە هی هەمووتانە و زەوی هی کەس نیە'”. بەشیک لە کتێبی پەیماننامەی کۆمەڵایەتی.\nمەسەلەی موڵکایەتی، هەر لای بێشکچی بابەتی توێژینەوە نیە. پیاوانی وەک کارل مارکس تا ئەگاتەوە بە ئەفلاتون، وەک لە بابەتەکەی پێشتر بەڵێنم دابوو ئەخوێنمەوە لەسەریان، لای بێرتراند ڕەسڵ کورتەیەکی یۆتۆپیاکەی باسکراوە، لەوێدا ئەو ناهێڵێ کەس خاونی هیچ شتێک بێت. هەڵبەت لای ڕەسڵ خۆی موڵکایەتی کێشە نیە، چۆنێتی موڵکایەتیەکە کێشەکەیە.\nئەم دوو پەرەگرافە دوای بینینی ئەم کلیپەی پەرلەمانتار عەلی حەمەساڵح هات کە تیایدا ئەڵێ کۆمپانیای شەرق و ئەوسەت لەو جێگایەی ناونراوە کوردستان، لە ملیۆنێک مەتر زەوی سێ ملیار دۆلار قازانجی کردوە. هەڵبەت کەسیان وەک شێرکۆ بێکەس ناتوانن وەسفی ئەو خاک فرۆشیە بکەن دەسەڵاتدارانی پارتی و یەکێتی لەو مەملەکەتە دەستیان داوەتێ.\nPosted in موڵکایەتی، ڕۆسۆ، کوردلێدوانێک بنووسە\nکورد لە کوێوە هاتوون؟\nPosted on ئازار 2, 2015 ئازار 3, 2015 by Layik\nوێنەی پەڕەی 9 کتێبی “کوردەکان: خەڵکێ کە بەدوای وڵاتی خۆیاندا ئەگەڕێن” کێڤین مەککیران ناوێ نوسیوەتی چاپ 2006\nلە خۆڵەوە وەک ئەو خەڵکە\nئەوە پرسیار نیە. ئەگەر خەڵکی تر وەڵامی ئەو پرسیارەی لابێت، ئەوا تەنها سەرابێکە بۆخۆی دروست کردوە و دوایش بەدیوار شاردویەتیەوە لە خەڵکانی تر تا بۆخۆت دڵت لەخۆت دابمێنێ و دانیشی خۆت بە بچوکی خەڵک بزانیت. چۆن جان جاک ڕۆسۆ لە کتێبی “ئاخاوتن لەسەر نایەکسانی” دا باسی یەکەم بێ ئەقڵی مرۆڤ ئەکات کە پارچە زەویەکی داگیرکرد و وتی ئەمە هی منە، بەڕای بەندە، نەتەوەش هەروایە سەرەتاکەی. چونکە ژیان هیچ نیە شەڕی مانەوە نەبێت، ئەوی بەهێزترە بێهێزەکان بەکار ئەهێنێ بۆ خۆشگوزەرانی و تەمەنێکی درێژتر. ئەوەی بیردۆزە جیۆلۆجیەکان دیراسە بکات، هەتا ئەگەر ئەوانەش باوەڕیان بە چیرۆکە ئاسمانیەکان هەیە، نابێ بتوانن خاڵی سەرەتای نەتەوەیەک دیاری بکەن. قورئان ڕوونە لەم بارەیەوە، کتێبەکانی تر شارەزایان نیم.\nلە ویکیپیدیا و جێگای تر، بەزمێکی یەکجار گەورە هەیە لەسەر ئەوەی کە کورد “بناغەیان تێکەڵە” (کتێبەکەی کێڤین مەککیران ٢٠٠٦) و “بنەچەیان نەزانراوە” و وەک بڵێی ئەگەر بپرسین ئەی “فارس” لەکوێوە هاتوون، یەکێ پێت ئەڵێ ساڵی ٢٢٠٠٠ ساڵ پێش زاین یەکێ لە دایناسورێ لەدایک بوو بە ناوی کورش. ئەمە گەمژەییە. دەنا چۆن ئەکرێ مرۆڤ ئەگەر لە ئادەمەوە هاتبێ یان بەپرۆسە خاوەکەی “بازدان”ی لای داروین، پێش ئەوەی زمان بگرێ، پێش ئەوەی ڕۆتینی ڕۆژانەی بۆ دروست بێ و بۆی ببێ بە عادەت، ناوی نەتەوە لە خۆی بنێ؟\nئەوەی گرنگە بوترێت ئەوەیە کە نەتەوە گرێدراوی زمانە، ناچم سەرچاوەت بۆ کۆ بکەمەوە بەڵام بۆخۆی ئەستەمە بتوانی نەتەوەیەک (جا پێناسەی نەتەوەش بۆخۆی فەرامۆش ئەکەین) بدۆزیەوە کە ناویان یەکجار جیاواز بێ لە ناوی زمانەکەیان. با بەڵگەی “ئاخاوتن”ەکەی بێرتراند ڕەسڵ جارێ هەڵگرین، هەتا ئەگەر بەڵگەی ناوی زمان چی بوو ناوی نەتەوەش ئەوەیە، سادەش بێ هێشتا گریمانەکە دروستە کە زمان گرێدراوی نەتەوەیە. کەوابێ ناکرێ نەتەوەیەک دروست بووبێ پێش ئەوەی زمانەکەی لەدایک بووبێت.\nبۆیە گرنگتر وشەی “نەتەوە” خۆیەتی، ناچم سەیری کوردی بکەم، لام گرنگ نیە لەڕاستیدا، ئەچمە لای ئینگلیزی کە ئەگەر ئەوان پێش فەرەنسیەکان نەکەوتبن لە دروستکردنی “دەوڵەتی نەتەوە”دا ئەوا دوەمن. وشەی “نەیشن” ئەم پیاوە ئەڵێ لە “ناتەس سەم”ی لاتینیەوە هاتوە بەمانای “من لەدایک بووم”. پێشتریش خۆی ئەڵێ کەوا “وشە/کەلیمە” وەک “عانە”/پارەی ئاسن وایە نرخی ئەگۆڕێت. ئەمە هەمان قسەیە کە بێرتراند ڕەسڵ لە کتێبی شیکاری ئەقڵدا لە بەشی زماندا باسی ئەکات. لەوێدا گرنگتر لە وێکچواندنەکەی وشە بە عانە، بێرتراند ڕەسڵ ئەڵێ وشە/زمان کاریگەری لەسەر بیکردنەوەش هەیە (شیکاری ئەقڵ پەڕەی ١٩١ چاپی ١٩٢٢)، ئاشکراشە کە لای پیاوێکی وەک ڕەسڵ، ئەو لایەنەی گرنگترە تا لایەنە زمانەوانی و ڕێزمانیەکانی.\nئەنجا، گەر تەماشای مێژوی نەتەوە و نەتەوایەتی بکەین، هەتا زمانیش زۆر بڕوات چەن هەزار ساڵێک ئەڕوات، (شیکاری ئەقڵ پەڕەی ١٩٠ چاپی ١٩٢٢)، لەوێ ئەو ئەڵێ کە ناکرێ دەوڵەت (لە بابەتەکەی ئێمەشدا نەتەوە، جا هەر مانایەکی هەبێت) دروست بووبێ بێ ئەوەی زمانێ هەبێ کە خەڵک پێکەوە قسەی پێ بکەن، ئەمە ناو ئەنێم بەڵگەی “ئاخاوتن”. دەی مێژووی جیۆلۆجی بوونی مرۆڤ لەسەر زەوی بۆ نمونە ئەوەی بە نیاندەرتاڵ ناسراوە ئەڕوات تا ٢٠٠ هەزار ساڵ. وە بوونی ژیان ئەڕوات بۆ ملیۆنەها ساڵ لەسەر زەوی. ئیتر چۆن کوڕێک لەدایک بوو نەتەوەی فارسی دروست کرد؟ یەتەوە سەر مریشک و هێلکەکە. کەسێکیش لای وابێ شتێکی وا ڕوویداوە، ئەوا چیرۆکی بەر ئاگردانی خواپێداوەکانە. خەڵەتاندنی ئەقڵ بچووکیش لەوەتەی مرۆڤ هەیە جۆرێکە لە هەڵسوکەوتی ئاژەڵ لەگەڵ ئەویتر کە لە گیاندارانی دەوروبەریشماندا هەر ماوە.\nپرسیارە دروستەکان بۆ ڕابردوو ئەمانەن: کورد کەی خۆیان جیاکردەوە؟ یا چۆن جیا بوونەوە؟ ئایا جیاکراینەوە؟ وشەکە لە کوێوە هاتوە؟ شەرەفنامە چی تێدایە؟ لەڕاستیدا هەموو “ئێستا”یەک بۆخۆی بەڵگەیە لەسەر ئەوەی لە ڕابردوودا خەریکی چی بووین و داهاتووش بەرەو کوێمان ئەبات. بۆیە زۆرێک لە وەڵامەکان لە ئیستادا دەستمان ئەکەوێت. جگە لەوەش ئەبێ پێش هەموو شتێ لەخۆت ببپرسی ئایا سودی ئەم پرسیارە چیە؟ بۆچیمە؟ چیم فێر ئەکات؟ سوکە زانیاریەکی من لەسەر کۆکردنەوەی داتای جیۆلۆجی هەروا داتای تەندروستیش پێم ئەڵێ کەوا هەندێ جار داتا زۆر بەسەختی بەڕێکی بەردەست ئەکەون، زۆربەی کات پڕیەتی لە نەزانراو و خانەی بەتاڵ. بۆیە ئەکرێ ئەم جۆرە پرسیارانەش، نەک پرسیارەکەی سەردێڕی ئەم بابەتە، وەڵامەکانیان لەسەختیدا دەست نەکەون نەک لە ناژیربێژێتیدا.\nلەمێژە مێشکی من و هەزارەهای وەک من بە پرسیاری “ئێمە لە کویوە هاتوین” سەغڵەت کراوە، ئاخر خۆی پرسیارەکەش بەڵگەی ژێردەستەیی/ژێردەستەکراوی ئێمەی کوردە بۆیە گرنگە باسی بکەم. ئەوەندەی لەسەر زمانمان ئاسانە بڵێین “کورد قوڕبەسەرە” ئەوەندە لامان ئاسان نیە بڵێین دەی خۆ من و بابای ئەڵمان چیمان فەرقە؟ ئیتر کاتی ئەوە بەسەر چوە دانیشی بزانی ١٠ باپیرە گەورەت خادمی کام مزگەوت بووە یان سەردار و سوپاسالاری کامە سوپا بوە. پرسیارەکە ئەبێ لە چوارچێوەیەکی ژیرانەتردا بکرێ، بۆ نمونە بۆچیتە بزانی لە کوێوە هاتوی، هەتا ئەگەر بناغەش هەبێت، سودی چیە؟ یان تا کەی ئەم پرسیارە ئەکەی لە خۆت و لە ئێمەش؟ بۆیە ئەبێ پرسیارێ بکەین زانیاریەکمان بداتێ بەکاری بهێنین. بۆ نمونە: چ تایبەتمەندێتیەکی خانەقین لەگەڵ ماردین یەک ئەگرێتەوە؟ ئەی سنە و قامیشلی/قامیشلۆ چیان وەک یەکە؟ بۆ ئەمەش زانستی مرۆڤناسی (ئەنسرۆپۆلۆجیا) کە پیاوی وەک بێشکچی کاریان تێدا کردوە ئەبێ بەکاربێت. ئیتر ئەگەر ئۆجەلان بەڵگەی لابێ کە حەزرەتی ئیبراهیم لە ئورفا/ڕەحا لەدایک بووبێ چی لێ بکەم کاتێ ئەبینم هیچ نەبێ ٨٠٠ ساڵە یەک شاکارمان نیە لە بنێشت کردنەوە تا تەکنۆلۆجیای زانیاری.\nئەگەر هەر قایلیش نەبووی بەوانە، بەخۆت بڵێ باشە من کوڕی کابرایەکی فەقیرم و هیچ ئەسڵ و فەسڵێکم نیە یان ئەسڵم جنۆکەیە. دەی ئیتر ئەبێ تەواو بڕۆم کەناسی بکەم و بڕایەوە؟ یان ئەوەی ئەسڵزادەیە یەکسەر خۆبەخۆ بۆ کاری باش و جێگای باش؟ نەخێر بێ گومان. کەوابێ وەک نەتەوەش هەتا ئەگەر کوڕ/کچی جنۆکەش بین ئێ خۆ ئەبێ لە جێگایەکەوە دەست پێ بکەین. چونکە لە ئێستادا ئێمە کۆمەڵە مرۆڤێکین و ناسراوین بە وشەی “ک و ر د” کە شایانی دیراسەکردنە. ئاوا ئەگەینە ئەو ئەنجامەی کە هەمان پرسیار بۆ هەموو نەتەوەیەکی تریش هەمان وەڵامی هەیە و ئەبێ پرسیاری تر بکەین نەک ئەوەی سەرەوە. بۆ نمونە:\nئێمە بۆچی وا دواکەوتوین؟\n(شتێکم لەسەر نوسیوە جارێ بڵاوی ناکەمەوە)\nPosted in مێژوو، مەبەست، کورد، کوردی1 لێدوان


به‌ڤیدیۆ..چركه‌ساتی ته‌قینه‌وه‌كه‌ی ئه‌مڕۆی شاری تكریت\nبه‌ڤیدیۆ..چركه‌ساتی ته‌قینه‌وه‌كه‌ی ئه‌مڕۆی شاری تكریت\nرۆژی چوارشه‌ممه 12ی ئه‌یلولی 2018، خۆكوژێك له‌نزیك چێشتخانه‌ی قه‌لعه‌ی میللی له قه‌زای به‌عاج-ی باكوری تكریت خۆی ته‌قانده‌وه.\nگرته‌ی ڤدیۆیی چركه‌ساتی ته‌قینه‌وه خۆكوژییه‌كه كه به ئۆتۆمبیلێكی بۆمبڕێژكراو بووه، له كامێراكانی چاودێری وه‌رگیراوه و دواتر له تۆڕه كۆمه‌ڵایه‌تییه‌كان ده‌ستاوه‌ستێكی زۆری پێكراوه.\nله‌باره‌ی قوربانیانی ئه‌و هێرشه‌وه، سه‌یف ئه‌لبه‌در، وته‌بێژی وه‌زاره‌تی ته‌ندروستیی عیراق رایگه‌یاند به‌هۆی ته‌قینه‌وه خۆكوژییه‌كه‌ی نزیک چێشتخانه‌ی قه‌لعه‌ی میللی له قه‌زای به‌عاج-ی باكوری تكریت، پێنج كه‌س كوژراون و 32ی دیكه‌ش برینداربوون.\nراشیگه‌یاند كه برینداره‌كان بۆ نه‌خۆشخانه نزیكه‌كانی شوێنی روداوه و كوژراوه‌كانیش بۆ پزیشكی دادی گواستراونه‌ته‌وه.\nپێشتریش سه‌رچاوه‌یه‌كی ئه‌منی له شاری تكریتی سه‌ربه پارێزگای سه‌لاحه‌دین ئاشكرایكرد كه خۆكوژه‌كه چێشتخانه‌ی میللیی قه‌لعه‌ی له قه‌زای به‌عاج كردبوه ئامانج و وه‌ك ئامارێكی سه‌ره‌تایی كوژرانی 2 كه‌س و برینداربونی 14ی دیكه‌ی راگه‌یاندبوو.\nتائێستاش هیچ گروپێك به‌رپرسیارێتیی خۆی له‌و ته‌قینه‌وه‌یه رانه‌گه‌یاندوه، هێرشه‌كه‌ش له‌كاتێكدایه كه له 9ی كانوینی یه‌كه‌می 2017 حه‌یده‌ر عه‌بادی، سه‌رۆك وه‌زیرانی عیراق رزگاركردنه‌وه‌ی سه‌رجه‌م خاكی عیراقی له ده‌ست رێكخراوی داعش راگه‌یاند.\nئه‌م بابه‌ته 32917 جار خوێنراوه‌ته‌وه


وەزیری ناوخۆ: مەترسی كۆرۆنا لە جاران زیاترە\nوەزیری ناوخۆی حکومەتی هەرێم رایدەگەیاند؛ مەترسییەکانی ڤایرۆسی کۆرۆنا لە جاران زیاترە، بەو پێیەی ئێستا سەرچاوەکەی نادیارە، دەشڵێت: لەماوەی تەنها یەک هەفتەدا زیاتر لە (40) حاڵەت تۆمارکراون.\nئاوێنە: رێبەر ئەحمەد، وەزیری ناوخۆی حکومەتی هەرێم ئەمڕۆ شەممە لە کۆنگرەیەکەی رۆژنامەوانیدا ئاماژەی بەوەکرد، کە راگەیاندنی قەدەغەی هاتوچۆ لە رۆژانی جەژندا بۆ ئەوەیە کەمترین بەرکەوتن لە نێوان هاوڵاتیان دروست بێت.\nوتیشی: بۆ خۆپارێزی لە کۆرۆنا قەدەغەی هاتوچۆ راگەیەندراوە و هەڵسەنگاندنی تەندروستی و ئاماژەکانی زیادبونی حاڵەتەکان کە لەماوەی هەفتەیەکدا زیاتر لە (40) حاڵەت تۆمارکراوە، وایکرد قەدەغەی هاتوچۆ رابگەیەنین.\nوەزیری ناوخۆ رونیکردەوە کە ئەوان بە بە ستراتیژی بەرگریکردن و هێرشکردن توانیان لە رێکارەکانی خۆپاراستن سەرکەوتوبن.\nراشیگەیاند؛ فشاری ئابوری و قورسی گوزەرانی هاوڵاتیان وایکرد رێگە بدرێت بە کردنەوەی بازاڕەکان لەماوەی رابردودا، هۆشداریشیدا لەوەی کە مەترسییەکانی کۆرۆنا ئێستا لە هەرێم زیاترە، چونکە سەرچاوەی توشبوەکان نادیارە و پێشبینیش دەکرێت ژمارەیەکی زیاتر لە توشبو لەنێو کۆمەڵگادا هەبێت.\nسەبارەت بە رۆژانی قەدەغەی هاتوچۆ لە رۆژانی جەژن وەزیری ناوخۆ وتی: لە رۆژانی دوەم و سێیەمی جەژن ئاسانکاری بۆ جوتیاران و ئەو کەسانە دەکرێت کە هاتوچۆی عەلوە دەکەن، هەروەها نانەواخانەکان و دەرمانخانەکان کراوە دەبن.\nلەبارەی دەنگۆی درێژکردنەوەی قەدەغەی هاتوچۆش، رێبەر ئەحمەد رایگەیاند؛ کە ئێستا هیچ بڕیارێک نەدراوە قەدەغەی هاتوچۆ درێژ بکرێتەوە.


کوردپرێس :: Kurdpress News Aganecy - پرسی دژواری نەوت لە هەرێمی کوردستان\nپرسی دژواری نەوت لە هەرێمی کوردستان\nبەشی جیهان- هەناردەی نەوتی هەرێمی کوردستان لە ڕێگای تورکیا و باسی هەناردە کردنی هەر ئەو نەوتە لە داهاتوودا لە ڕێگای ئێرانەوە، بە هەوڵی ئەو وڵاتانە بۆ دزە لە پیشەی نەوتی کوردستانی عێراق لێکدراوەتەوە. ئەگەرچی هەندێک ڕوانگەی دژ بەیەک سەبارەت بە مامەڵەی نهێنیی نێوان کوردستان و تورکیا بوونی هەیە.\nکوردستانی عێراق بەبێ ئاگاداریی بەغدا، نەوتی هەناردەی تورکیا کردووە. حەیدەر عەبادی سەرۆک وەزیرانی عێراق ڕۆژی ٣ی جانیڤێریی ٢٠١٦ وتی ئەم داپەڕەی هەرێمی کوردستان ڕێککەوتنەکانی ئۆپێکی پێشێل کردووە. هەروەها لەم دواییانەدا ئەوەی پشتڕاست کردۆتەوە کە وەزیرێکی حکوومەتی هەرێمی کوردستان (KRG) پێشنیاری فرۆشی چەند کێڵگەی نەوتی داوەتە تورکیا بە بایەخی ٥ ملیار دۆلار و ئەم کارەش بەبێ ڕاوێژ لەگەڵ بەغدا ئەنجام دراوە.\nهەر لەم کاتەدا، بیژەن نامدار زەنگەنە وەزیری نەوتی ئێران دەیهەوێ بۆ دیداری جەبار لەعیبی وەزیری نەوتی عێراق، بە مەبەستی لێکدانەوەی پرۆژە دوو لایەنەکان سەردانی بەغدا بکات. گرینگترین باسێک کە لەم دیدارەدا لێک دەدرێتەوە چێکردنی هێڵێکی بۆریی نەوت لە پارێزگای سلێمانییەوە بۆ خاکی ئێرانە.\nپرۆژەیەکی لەم چەشنە کۆتایی بە پاوانکاریی پارتی دیموکراتی کوردستانی عێراق لە ڕێبەرایەتیی مەسعوود بارزانی سەرۆکی هەرێمی کوردستان لە بواری هەناردە کردنی نەوت دێنێت. لە ئێستادا ئەم نەوتە لە ڕێگای تورکیاوە کە پێوەندییەکی ستراتێژیکی لەگەڵ پارتەکەی بارزانی هەیە هەناردە دەکرێت.\nنازم دەباغ، نوێنەری کوردستانی عێراق لە تاران، بە کەناڵی ڕووداوی وتووە سەفەری زەنگەنە بۆ عێراق دەکەوێتە چوارچێوەی هەوڵی ئێران بۆ لکاندنی نەوتی کەرکووک، هەرێمی کوردستان و عێراق بە ئێرانەوە، تا وەکوو ئەو نەوتە لە ڕێگای خاکی ئێرانەوە هەناردە بکرێت.\nنەوتی هەرێمی کوردستان بۆتە هۆکاری سەرەکیی وەدیهاتنی تەنگژە هەم لە نێوان هەرێمی کوردستان و عێراق و هەم لە نێوان پارتە کوردستانییەکان بۆ خۆیان. ڕەخنەگران بڕوایان وایە کە پارتی دیموکراتی کوردستان لە ڕێبەرایەتیی بارزانی، کە کۆنترۆڵی هەرێمی کوردستانیشی لەدەستدایە، لە پارەی نەوت و گاز بۆ ئامانجە جیایی خوازانەکەی خۆی کەڵک وەردەگرێت. هەندێک لە دیکەی پارتەکان، دژ بە جیایی خوازین و لەوە ترساون کە پارتی دیموکراتی کوردستان سەروەت و سامانی کوردەکان کۆنترۆڵ بکات و لە ئەنجامدا ببێتە دەسەڵاتێکی پاوانکار لە هەرێمی کوردستان.\nناکۆکیی نێوان کوردەکان بەتایبەت سەبارەت بە مژاری هەناردە کردنی نەوت، ئایدیای دابەش کردنی هەرێمی کوردستان بۆ دوو بەش و ڕاگەیاندنی ناوچەیەکی دیکەی کوردی بریتی لە سلێمانی، هەڵەبجە، کەرکووک و خانەقینی وەدیهێناوە. ڕووداوێک کە دەسەڵاتی بارزانی بۆ پارێزگایەکی چکۆلەی ناکاریگەر سنووردار دەکاتەوە. ئەم بیرۆکەیە ڕووبەڕووی دژایەتیی نەجمەدین کەریم وەکوو پارێزگاری کەرکووک بوویەوە کە یەکێک لە ڕێبەرانی پارتی یەکێتیی نیشتمانیی کوردستانە.\nحکوومەتی هەرێمی کوردستان لەگەڵ پرسی نەوت وەکوو کێشەیەکی ناوخۆیی مامەڵە دەکات کە تەنیا پێوەندیی بە کوردەکانەوە هەیە و کاری بە بەغداوە نەداوە و کۆنفرانسی نێونەتەوەیی بەڕێوەدەبات و خوازیاری سەرمایەدانەری لە هەرێم دەبێت. لە هەمان حاڵدا بەبێ ئاگاداری و ڕاوێژ لەگەڵ بەغدا بڕیارنامەیان لەگەڵ واژۆ دەکات. کۆنفرانسی نەوت و گازی کوردستانی عێراق لە ڕۆژانی ٥ تا ٧ی دیسێمبێر لەژێر چاوەدێریی کوردستانی عێراق و بە ئامادە بوونی کاربەدەستانی کورد و لەوان ئاشتی هەورامی وەزیری سەرچاوە سرووشتییەکانی هەریم و ژمارەیەکی زۆر لە بریکارانی کۆمپانیا نەوتییە نێونەتەوەییەکان لە لەندەن بەڕێوەچوو. بەڕێوەبەرانی کۆنفرانسەکە دەڵێن ئەم کۆنفرانسە گەورەترین کۆری نێونەتەوەییە کە تا ئێستا سەبارەت بە نەوت و گازی کوردستانی عێراق بەڕێوەچووە.\nلەم ناوەدا تورکیاش لە پێوەندییە ستراتێژیکەکانی خۆی لەگەڵ پارتی کەڵک وەردەگرێت و پێشنیاری کردووە تا هەناردەی نەوتی هەرێمی کوردستان بەبێ ڕێککەوتن لەگەڵ بەغدا لە ڕێگای تورکیاوە ئەنجام بدرێت. مادەی ١١١ی یاسای بنەڕەتیی عێراق جەخت دەکاتەوە کە "نەوت و گاز موڵکی هەموو خەڵکی عێراق لە هەموو پارێزگا و ناوچەکانی ئەو وڵاتەیە."\nبودجەی ساڵی ٢٠١٧ی عێراق کە ٧ی دیسێمبێر پەسەند کرا، کوردستانی عێراقی ناچار کردووە ڕۆژانە ٥٥٠ هەزار بەرمیل نەوت لە کێڵگەکانی هەرێم و لەوان نەوتی پارێزگای کەرکووک بە شێوەیەکی تایبەت لە ڕێگای کۆمپانیای بازاردۆزیی نەوتی دەوڵەتی هەناردە بکات. بە پێی یاسای بودجە دەبێ داهاتەکەشی بڕژێتە خەزێنەی گشتیی فیدراڵەوە.\nبەمەشەوە حەیدەر عەبادی سەرۆک وەزیرانی عێراق ڕۆژی ٣ی جانیڤێری حکوومەتی هەرێمی کوردستانی بەوە تۆمەتبار کرد بڕێکی زۆر نەوتی لە ڕێگای تورکیاوە و بەبێ ئاگاداریی عێراق هەناردە کردووە. هەر ئەم کارەش بوویە هۆکاری ئەوەی عێراق بەڵێنی خۆی بە ئۆپێک بۆ دابەزاندنی ڕێژەی هەناردەی نەوت بۆ ٢٠٠ هەزار بەرمیل لە ڕۆژدا نەباتەسەر. بە وتەی عەبادی هەرێمی کوردستان تەنیا لە مانگی نۆڤێمبێردا ڕۆژانە ٥٨٧ هەزار و ٦٤٦ بەرمیل نەوتی لە ڕێگای تورکیاوە و بەبێ هەماهەنگی لەگەڵ بەغدا هەناردە کردووە.\nپێوەندییە ستراتێژیکەکانی نێوان تورکیا و پارتی دیموکراتی کوردستان بۆتە مژاری بەرباسی پارتەکانی دژ بە بارزانی بەتایبەت یەکێتیی نیشتمانی و بزووتنەوەی گۆڕان. بۆ نموونە سروە عەبدولواحید نوێنەری بزووتنەوەی گۆڕان لە پەرلەمانی عێراق رۆژی ٢٥ی سپتێمبێر داوای لە حکوومەتی هەڕێمی کوردستان کرد لەجیاتی پاڵ دانەوە بە تورکیا بەرەو عێراق بگەڕێتەوە. زیادیشی کرد حکوومەتی هەرێم پێشتریش تورکیای تاقی کردۆتەوە و هیچی دەس نەکەوتووە.\nعەبدولواحید لە مانگی دیسێمبێردا وتی مامەڵە ماڵی، بازرگانی و نەوتییەکانی ئەنجامدراو لەژێر چاوەدێریی بارزانی شەفاف نیین.\nهوشیار عەبدوڵڵا سەرۆکی فراکسیۆنی بزووتنەوەی گۆڕان لە پەرلەمانی عێراق پێشتر پارتی دیموکراتی بارزانیی بەوە تۆمەتبار کردبوو کە ڕۆژانە یەک ملیۆن بەرمیل نەوت لە ڕێگای تورکیاوە هەناردە دەکات و داوای کرد شوێنی خەرج کرانی داهاتەکەی ڕوون بکرێتەوە.\nهێرۆ ئیبراهیم ئەحمەد لە سەرکردەکانی یەکێتی نیشتمانیی کوردستان لە مانگی سێپتێمبێر نامەیەکی نووسی بۆ عەبادی و داوای کرد بەهۆی سەرکەوتوو نەبوونی هەرێم لە بواری "بنەماکانی شەفافیەت و دادوەری لە پرسی نەوتی ناوچەکە" ڕێگری بکات لە هەناردە کردنی نەوتی هەرێم.\nئارێز عەبدوڵڵا نوێنەری PUK لە پەرلەمانی عێراق و سەرۆکی کۆمیسیۆنی نەوت و وزەی پەرلەمان لە مانگی فێبریڤێری، پارتی دیموکراتی بەوە تۆمەتبار کرد کە ٤٠٠ هەزار بەرمیل نەوتی کەرکووکی هەناردە کردووە بەڵام تەنیا داهاتی ٢٠ هەزار بەرمیلی ڕژاندۆتە خەزێنەی دەوڵەتەوە.\nهەروەها ویکی لیکس پارساڵ چەند بەڵگەی نهێنیی بڵاو کردەوە سەبارەت بە مامەڵەیەک نێوان حکوومەتی هەرێمی کوردستان و تورکیا بۆ فرۆشتنی کێڵگە نەوتییەکانی هەرێمی کوردستان بە تورکیا بەرامبەر ٥ ملیار دۆلار. محسن سەعدوون، ڕێبەرێکی پارتی دیموکراتی کوردستان لە لێدوانێک بۆ بەغدادیە نیوز لە ٢٩ی دیسێمبێر جەختی کردەوە کە "ئاشتی هەورامی وەزیری سەرچاوە سروشتییەکانی کوردستان پێشتر پێشنیاری فرۆشتنی چەند مەیدانی نەوتیی دابوویە بەرات بیراق، وەزیری وزەی تورکیا تا وەکوو بتوانێت قەرزەکانی هەرێم بار بکات و ئە قەیرانە چارەسەر بکات کە هەولێری تێکەوتووە. سەرەڕای هەموو ئەمانە و بە وتەی سەعدوون ئەو مامەڵەیە ئەنجام نەدرا.\nکێشەی نەوتی کوردستان وەکوو کارتێک لە دەستی بەغدا، تاران و ئەنقەرە دەمێنێتەوە تا وەکوو ئامانجە سیاسییەکانی خۆیان لە کوردستانی عێراق مسۆگەر بکەن. ئەمەش واتا تا ئەو کاتەی پارتە کوردییەکان بە شێوەیەکی دادوەرانە و ڕوون لەسەر نەوت ڕێک نەکەون ئەم کێشەیە لەمپەڕێکی سەرەکی دەبێت لەبەردەم سەربەخۆیی کوردستان.\nوەرگێڕان لە فارسییەوە: هیوا ڕۆستەمی زادە\nکۆدی بابه‌ت: 67699 | به‌روار: ۱۳۹۵/۱۰/۲۸ | کاتژمێر: 15 : 2\nداوا لە بەغدا و پارتە کوردستانییەکان دەکرێت کۆتایی بە قاچاخی نەوتی هەرێمی کوردستان بێنن\nتورکیا بەسەر هەناردەی نەوتی هەرێمدا زاڵە


ترەمپ لە نێوان سێ گۆشەی کرۆنا، ناڕەزایەتییەکان و ئاژاوەگێڕی - جام کوردی\n15 تەمموز 2020\nلە کاتێکدا کە ترەمپ بە تەواوەتی سەرقاڵی لێکەوتەکانی بڵاوبوونەوەی ڤایرۆسی کرۆنا، خۆپێشاندان و ناڕەزایەتییەکانی خەڵک و نالەباری دۆخی ئابورییە. ئاگرکەوتنەوە یان تەقینەوە لە کەشتی سەربازی یۆنهام ڕیچارد پرۆژەی ئاژاوەگێڕییەکانی ناوبراو تەواوتر و داهاتووی سیاسیشی زیاتر ڕوبەڕوی پرسیار دەکاتەوە.\nئەگەرچی حکومەتی ئەمریکا و بە تایبەت دوناڵد ترەمپ سەبارەت بە ڕووداوی کەشتییە سەربازییەکە بێدەنگییان هەڵبژاردووە، بەڵام لە ڕاستیدا ڕووداوەکە چەشنێک هۆشدارییە بۆ سەرۆک کۆماری ئەمریکا کە ئەوەی لە خانوویەکی شوشەییەدا ژیان بە سەر دەبات نابێت دەسدرێژی بکاتە سەر لایەنەکانی دیکە.\nئەگەرچی کە لە بیرۆکەی سیاسی ترەمپ بەردەوام هێرشی سەر لایەنەکانی دیکە و ئیدانەکردنیان باشترین بەرگری هەژمار دەکرێت بەڵام ئاگرکەوتنەوە یان تەقینەوە لە کەشتی سەربازی یۆنهام لە ڕاستیدا ترەمپی ڕوبەڕوی شڵەژانێکی جیدی کردووەتەوە. لەم هەلومەرجەدا ئەگەر ترەمپ هۆکاری ئاگرکەوتنەوە یان تەقینەوە لەو کەشتییە سەربازییەدا بخاتە ئەستۆی دەرەوەی وڵاتەکەی، بە کردەوە دانی بە لاوازبوونی ئەمریکا وەک زلهێزترین وڵاتی جیهاندا ناوە و ئەگەر بۆ لایەنەکانی ناوخۆی ئەو وڵاتەشی بگەڕێنێتەوە بەو مانایە دەبێت کە ئەوەی کە وەک کارنامەی خزمەتگوزاری خۆی لە چوار ساڵی ڕابردوو بۆ دانیشتووانی ئەمریکای ناساندووە، ئەنجامێکی بەدەر لە بێ دەسکەوتی نەبووە. ئەمەش لە کاتێکدایە کە ترەمپ ناچارە لە نێوان ئەم شڵەژاوییەدا پێشوازی لە هەڵبژاردنەکانی سەرۆکایەتی ئەمریکا لە 4 مانگی داهاتوو بکات و لە کێبەڕکێیەکی توند لە گەڵ ڕکابەرە دیمۆکراتەکەی بێتە گۆڕەپانەکەوە کە بە پێی ڕاپرسییەکان ڕۆژ لە دوای ڕۆژ شانسی سەرکەوتنی زیاتر دەبێت.\nلە کاتێکدا کە ڤایرۆسی کرۆنا شیاوبوونی ترەمپی ڕوبەڕوی پرسیاری جیدی کردووەتەوە، هەڵسووکەوتی نەشیاو بەرامبەر بەو کەسانەی کە لە دژی سیاسەتی ڕەگەزپەرستانەی ترەمپ ڕژاونەتە سەر شەقامەکان، بیر و هزری دواکەوتوویی ئەو پیشان دەدات، لە هەمان کاتدا تەقینەوە و ئاگرکەوتنەوە لە کەشتی یۆنهام ڕێژەی خۆشەویستی ناوبراوی ڕوبەڕوی کێشەی جیدی کردووەتەوە و سێ گۆشەی ترەمپی شکستخواردووی تەواو کردووە.\nترەمپ و تیمەکەی بەردەوام پێداگرییان لە سەر ئەوە کردووە کە لانیکەم لە رۆژهەڵاتی ناوەڕاست بەرەی خۆڕاگری بە هۆکاری ئاڵۆزییەکان پیشان بدەن. ئێستا و لەم هەلومەرجە نوێیەدا ئایا ترەمپ ئامادە دەبێت بە فەرمی ئەوە ڕابگەێنێت کە پڕوپاگەندەکانی پێشووی تەنیا درووشم و بیانوویەک بۆ لەبیرکردنی درووشمەکانی سەردەمی هەڵبژاردنەکان و کشانەوە لە ناوچەکە نەبووە؟ ئایا ترەمپ هێندە بوێرە کە دان بە هەمان بیرۆکەی پێشوویدا بنێت کە ئابوریی بە گرنگتر لە ئاسایش ناو دەبرد و وڵاتانی ناوچەکەشی وا پێ فریو دەدا؟ ئەگەر لە ناسینەوەی هۆکاری ڕووداوی کەشتییە سەربازییەکە سەرکەوتوو بێت بە کام شێواز و شێوەزار نەیارانی خۆی لە سوپای ئەمریکا دەناسێنێت؟ چۆن دەتوانێت سوپای ویلایەتە یەکگرتووەکانی ئەمریکا بە سوپایەک لە بەرامبەر خۆی بناسێنێت؟ یان لانیکەم دان بە لاوازبوونی سوپای ئەمریکادا بنێت؟ پێدەچێت وەڵامی ترەمپ بۆ ئەم پرسیارانە و پرسیاری بێ هەژماری دیکە نەک تەنیا کێشەی ئەم ڕۆژانەی ترەمپ و کۆشکی سپی دەبن، بەڵکوو باس لە گۆڕەپانە پڕکێشەکەی هەڵبژاردنەکانی داهاتوو بۆ ترەمپ دەکەن. بەم پێیەش دەتوانین بڵێن کە ترەمپ دەبێت لە چەند مانگی داهاتوو خۆی ئامادەی ڕوبەڕوبونەوەی ڕووداوی هاوشێوە بکات. ڕەنگە ترەمپ کەوتبێتە بەردەم شەپۆلی هێرشەکان.


14/7/2020 03:42 PM\nئەگەر ئێوەش لەو کەسانەن وا بە قژی تەڕەوە ئەخەون ئەبێ بزانن کە ئەم کارە چەندین زیانی هەیە و ئەبێ پێداچوونەوە بەم خووەی خۆتاندا بکەن. لەدرێژەدا بەشێک لەو زیانانه دەخەینە روو.\nزیان بە پێستی سەر ئەگەیەنێت\nزۆر کەس گلەیی لەوە دەکات کە پێستی سەری دەخورێت و لای وایە هۆکاری سەرەکی ئەم کێشەیە ئەگەڕێتەوە بۆ ئەو شامپۆیەی بەکاری ئەهێنێت، بەڵام لەوانەیە ئەم هەستە ناخۆشە هۆکارەکەی خەوتن بە قژی تەڕەوە بێت. خەوتن لەسەر باڵنجی تەڕیش ئەتوانێ هەمان کێشە دروست بکات. کاتێک بە قژی تەڕەوە ئەخەوین لەڕاستیدا کەشێکی لەبار بۆ گەشەکردنی بەکتریاکان دروست دەکەین.\nتاڵە قژەکان گرێ ئەدرێن پێکەوە\nمووی تەڕ زۆر ناسکە. کاتێک بە بێ وشک کردنەوەی قژەکانتان ئەخەون تاڵە مووەکا لە یەک گرێ ئەدرێن و کاتێک بەیانی لەو خەو هەڵدەستن بە هیچ جۆرێک شانە ناکرێن. ئەم بابەتە ئەبێتە هۆی سترێسێکی زۆر لە سەرەتای رۆژدا.\nئەبێتە هۆی ژانەسەر\nقژی تەڕ ئەبێتە هۆی کەم بوونەوەی گەرمی جەستە و ئەمەش ژانەسەری لێ ئەکەوێتەوە، چونکە جەستە هەوڵ ئەدات گەرمیی خۆی رابگرێت. هەندێک کەس جگە لەوەی قژیان تەڕە خاولییەکیشی تێوە ئەپێچن؛ ئەم کارە جگە لەو خاڵانەی ئاماژەمان پێکرد لەوانەیە سیستەمی خەوەکەشت بشێوێنێت.\nپێستی دەموچاو ئەورووژێنێت\nخەوتن بە قژی تەڕەوە جگە لە پێستی سەر کاریگەری لەسەر پێستی دەموچاویش هەیە. کاتێک لەو خەودا ئەجووڵێنەوە قژەکان ئەکەون بەسەر دەموچاودا و تێکەڵاوبوونی قژی تەڕ و گەرمی ژوورەکە دەتوانێ شوێنێکی باش بۆ گەشەکردنی بەکتریا و مایکرۆبەکان پێک بهێنێت.


پشووی فەرمانگەكانی پارێزگای سلێمانی درێژ كرایەوە – تۆڕی میدیایی خەڵک\nپشووی فەرمانگەكانی پارێزگای سلێمانی درێژ كرایەوە\n2020/06/27 - 11:59 AM\nپارێزگاری سلێمانی ڕایدەگەیەنێت، ئەمڕۆ (٢٠٢٠/٦/٢٧)، لیژنەی باڵای ئۆپراسیۆنەكانی پارێزگای سلێمانی بۆ بەرەنگاربوونەوەی كۆرۆنا پاڵپشت بە بەیانی ژمارە (٤٢)ی ساڵی (٢٠٢٠)ی وەزارەتی ناوخۆ، كۆبوونەوە و چەند بڕیارێكیان دەركرد.\nهەڤاڵ ئەبوبەكر پارێزگاری سلێمانی لە ڕاگەیەنراوێكدا ئاماژە بۆ ئەوە دەكات، پشووی فەرمانەگەكان لە پارێزگای سلێمانی تاكو 4ی مانگی داهاتوو درێژ دەكرێتەوە.\nئەمڕۆ (٢٠٢٠/٦/٢٧)، لیژنەی باڵای ئۆپراسیۆنەكانی پارێزگای سلێمانی بۆ بەرەنگاربوونەوەی كۆرۆنا پاڵپشت بە بەیانی ژمارە (٤٢)ی ساڵی (٢٠٢٠)ی وەزارەتی ناوخۆ، بڕیاریدا بە:\n١- هاتووچۆ لەنێوان پارێزگای سلێمانی و پارێزگاكانی تردا لەناو هەرێمی كوردستان و دەرەوەی هەرێمی كوردستاندا بە پشتبەستن بە بەیانی وەزارەتی ناوخۆ تا (٢٠٢٠/٧/١) بە داخراویی دەمێنێتەوەو ڕێگە بە هیچ كەسێك نادرێت هاتووچۆ بكات، جگە لەو حاڵەتانە نەبێت كە لە بەیانی وەزارەتی ناوخۆی هەرێمی كوردستاندا دیاریكراون و لە دوای ئەو كاتەشەوە وەزارەتی ناوخۆ ئەم بابەتە دیاری دەكات.\n٢- ڕاگرتنی دەوامی فەرمیی دامودەزگا حكومییەكان، جگە لە هێزەكانی ناوخۆو كەرتی تەندروستی و، خزمەتگوزاریی فەرمانگا خزمەتگوزارییەكان بەپێی سروشتی ئەرك و ئێشكگریی خۆیان، درێژ دەكرێتەوە بۆ ڕۆژی (٢٠٢٠/٧/٤).\n٣- هەموو مزگەوت و پەرستگاو شوێنە ئاینییەكان لە سنوری پارێزگای سلێمانیدا بە داخراوی دەمێننەوە.\n٤- تاقیكردنەوەی قۆناغی پێنجەمی پەیمانگاكانی سەر بە وەزارەتی پەروەردەو تاقیكردنەوەی پراكتیكیی ئامادەییە پیشەیەكان لە كاتی دیاریكراوی خۆیاندا بە پێیی ڕێكارو ڕێنماییە تەندروستییەكان بەڕێوەدەچن.\n٥- تاڕۆژی (٢٠٢٠/٧/٤)، هەموو نۆرینگە ئەهلیەكانی پزیشكی ددان دادەخرێن و لەكاتی زۆر پێویستدا هاووڵاتیان دەتوانن سەردانی سەنتەرە ڕاوێژكارییەكانی پیرەمێردو شۆڕش تایبەت بە ددان بكەن. هەر كلینیكێكی پزیشكیی و تاقیگەو نەخۆشخانەیەكی ئەهلی پابەندی ڕێنماییە تەندروستی و خۆپارێزییەكان نەبێت، لەلایەن بەڕێوەبەرایەتی گشتی تەندروستی سلێمانییەوە بۆماوەی هەفتەیەك دادەخرێت.\n٦- تا ڕۆژی (٢٠٢٠/٧/٤) لە سنووری قەزای مەڵبەندی سلێمانیدا، چێشتخانەكان تەنها بە دلیڤەری دەتوانن كاربكەن و چایخانەو قاوەخانەو ساردەمەنیەكانیش بەبێ شوێنی دانیشتن دەتوانن بەردەوام بن.\n٧- نێرگەلەخانەو هەر كافتریایەك كە نێرگەلە پێشكەش بكات، مەلەوانگە، لایڤ میوزیك، جیمەكان، یانە شەوانەكان، مەیخانەكان، شوێنەكانی كاتبەسەربردن و سەرگەرمكردن، هۆڵی بۆنەو كۆڕو كۆبوونەوەكان، بەداخراوی دەمێننەوە.\n٨- پرسەو پرسەی گەڕەكەكان و سەرقەبران و سەردانی نەخۆش و هەموو كۆبوونەوەیەكی خۆشیی و ناخۆشیی و ئاهەنگگێڕانێك قەدەغەن.\n٩- گواستنەوەی گشتیی (پاس و مینی پاس) تا ڕۆژی (٢٠٢٠/٧/٤) لە سنوری قەزای مەڵبەندی سلێمانیدا، ڕادەگیرێت، هەر شۆفێرێك سەرپێچی بكات دەست بەسەر ئۆتۆمبێلەكەیدا دەگیرێت.\n١٠- هەر شۆفێرێكی (تەكسی) پابەندی ڕێنماییە تەندروستی و خۆپارێزییەكان نەبێت، بۆماوەی هەفتەیەك دەست بەسەر ئۆتۆمبێلەكەیدا دەگیرێت.\n١١- قەدەغەی هاتووچۆی ئۆتۆمبێل لە سەنتەری (ناوبازاڕی) شاری سلێمانیدا بەردەوام دەبێت و هاووڵاتیان بەپێی ڕێنماییە خۆپارێزیی و تەندروستییەكان تەنها بە پێ دەتوانن هاتووچۆو بازاڕ بكەن.\n١٢- لە دابەشكردنی موچەدا فەرمانگاو خەزێنەو بانكەكانی سەر بە وەزارەتی دارایی دەوامی خۆیان دەكەن بەپێی ڕێكارو ڕێنماییە تەندروستییەكان و، فەرمانگەكان بەپێی لیستی موچە بەهەمان ڕێكارو ڕێنمایی تەندروستیی لەو ڕۆژانەی بۆیان دیاریدەكرێت موچە دابەش دەكەن.\n١٣- لە هەر شوێنێك، ڕێنماییە تەندروستیی و خۆپارێزییەكان جێبەجێ نەكرێت، بۆماوەی هەفتەیەك دادەخرێت.\n١٤- هەر كۆمپانیاو دامەزراوەو مۆڵ و شوێنێكی كەرتی تایبەت پابەندی ڕێنماییە تەندروستی و خۆپارێزییەكان نەبێت، بۆماوەی هەفتەیەك دادەخرێت.\n١٥- پێویستە هاووڵاتیان بەردەوام بن لەسەر خۆپارێزیی و خۆیان لە هەر بەریەككەوتن و تێكەڵاوبوون و كۆبوونەوەیەك بەدوور بگرن.\n١٦- پێویستە لایەنە پەیوەندیدارە حكومییەكان لێپرسینەوەو ڕێكارەكان وردترو زیاترو خێراتر بكەن و هەر فەرمانگەو لیژنەیەك كەمتەرخەمیی بكات، ڕێكاری یاسایی و كارگێڕیی لەبەرامبەردا دەگیرێتەبەر.\n١٧- دەسەڵاتی تەواو دەدرێت بە قائیمقامەكانی سنوری پارێزگای سلێمانی، كە بەپێی تایبەتمەندیی سنورە كارگێڕییەكانی خۆیان ڕێنمایی پێویست دەربكەن.\nپارێزگاری سلێمانیپارێزگای سلێمانیڤایرۆسی كۆرۆنامووچە\nکەجەکە: تورکیا دەیەوێت جوگرافیاکەی ئیمپراتۆریی عوسمانی داگیربکاتەوە\nوەزارەتی تەندروستی: لەسەر بنەمای گونجاندن، دەستكرا بە دابەشكردنی مووچە


ئەمنیەتی ڕێڕەوە ئاوییەکان بە ئەمنیەتی خۆمان دەزانین/ تۆمەتەکانی ئەمریکا درۆیە - Mehr News Agency\nAP ١٣٩٨ Khordad ٢٩ ١٣:٣٨\nNews Code 27018\nبە ڕاپۆرتی ئاژانسی هەواڵی مێهر، ئەمیر حاتەمی وەزیری بەرگری ئێران لە پەراوێزی کۆبوونەوەی لێژنەی دەوڵەت بە هەواڵنێرانی وت: ئەمریکا هەوڵ دەدات کە کاریگەریی بخاتە سەر ئەو وڵاتانەی کە بەرژەوەندیی هاوبەشیان لە رێڕەوە ئاوییەکانی کەنداوی فارسی هەیە.\nوتیشی: لە لایەکی دیکەوە ئەمریکا هەوڵ دەدات گوشار بخاتە سەر ئێران و بەستێن بۆ لە ئێران ترسینی نوێ دروست بکات. ئەم گۆرانە ستراتێژیکە پرسێکی جیدیە و دەبێ بلیمەتە ناوخۆیی و بیانییەکان بە وردی لەبەرچاوی بگڕن.\nحاتەمی ئاماژەی بە گۆڕانی هەڵسوکەوتی ئەمریکا لە ساڵانی ڕابردوو کرد کە گرووپە تیرۆریستیەکان بەکار دێنێت لە پێناو گەیشتن بە ئامانجەکانی و ڕایگەیاند: ئەوەی کە لە فەجیرە ڕوویدا زۆر لە کارەکانی ئەمریکا دەچێت کە لەم ساڵانەی رابردوودا کردوویەتی.\nزیادیشی کرد: دۆخەکە دژوارە. بێ گومان ئێران ئەم تۆمەتەی ئەمریکا ڕەتدەکاتەوە. هێزە چەکدارەکانی ئێران جگە لە پاراستنی ئاسایش لە ناوچەکە هیچ کارێک ناکەن.\nوەزیری بەرگری ڕایگەیاند: هێزە چەکدارەکان و دیکەی کۆمەڵەکانی سەر بە ئێران وەکوو ڕێکخراوی بەندەرەکان و هێزی دەریاوانی، پاش ئەو ڕووداوە، یەکەمینەکان بوون کە بۆ ڕزگارکردنی نەوت کێشەکان گەیشتن و 23 کەسیان ڕزگار کرد و دواتر چوونە یارمەتیدانی نەوتکێشی دووەم. ئەو ڤیدیۆیەی بڵاوکراوەتەوە دیار نییە هی کەی و چ ڕێکەوتێکە.\n6207 کەسی دیکە لە ئێران تووشی کۆرۆنا بوون/ مەرگی 69 کەس\nلێکۆڵینەوە لە گومانی پاڵپشتیی بیانییەکان لە تەقینەوەکانی بەغدا بکرێت


وتەبێژی سوپای پاسداران: پەیوەندیی باشمان لەگەڵ بنەماڵەی بارزانی و و تاڵەبانیدا ھەیە\nئاژانسی (فارس)ی زمانحاڵی سوپای پاسدارانی ئێران، لە زاری وتەبێژی سوپای پاسدارانەوە دەڵێت، ھەوڵی بە دوژمن کردنی ئێران و ھەرێمی کوردستان ھەوڵێکی پوچەڵە و ئێران پەیوەندی بەھێزی لەگەڵ ھەردوو بنەماڵەی بارزانی و تاڵەبانیدا ھەیە.\nجەنەراڵ رەمەزان شەریف، وتەبێژی سوپای پاسدارانی ئێران بە ئاژانسی (فارس)ی راگەیاندووە: پەیوەندیی نێوان کۆماری ئیسلامیی ئێران و حزبە کوردییەکان بە تایبەتی یەکێتی و پارتی، پەیوەندییەکی دێرینە و ھەردوو لامان لە رابردوودا سوودمان لەو نزیکییە لە یەکترەوە وەرگرتووە.\nئەوەشی راگەیاندووە: ئێران پەیوەندی بەھێزی لەگەڵ ھەردوو بنەماڵەی بارزانی و تاڵەبانی و خودی ئەو سەرکردەش ھەبووە و ھەیە، ئەو ھەوڵانەشی وا کار لەسەر بە دوژمن کردنی ئێران و ھەرێمی کوردستان دەکەن، ھەوڵی پوچەڵن و لای ئێران و ئەوانیش جێ ناگرن.\nوتەبێژی سوپای پاسداران ئاماژە بەوەش دەکات: تا ئێستا چەند جارێک بارزانی پەیمانی ئەوەی داوە کە لە ھەرێمەکەی ئەوانەوە ھیچ ھەرەشەیەک بۆ سەر ئاسایشی نەتەوەیی ئێران دروست نەکرێت و ئێمەش رێز لەو بەڵێنانەی دەگرین.\nئەم وتانەی وتەبێژی سوپای پاسداران لە کاتێکدایە، چەند رۆژێک پێشتر بەرپرسێکی پلەباڵای سوپای پاسداران ھەرەشەی ئەوەی لە ھەرێمی کوردستان کردبوو، ئەگەر ھاوکاری پارتە شۆرشگێڕییە کوردییەکان بدەن، ئەوان ئێران بێدەنگ نابێت و وەڵامی بۆ ھەرێمی کوردستان دەبێت.\n2362 جار بینراوە


یادی یەک ساڵەی کۆچی دوایی مامۆستا ''جەمال نەبەز'' و سێ بیرەوەریی کورت.\nمامۆستا جەمال نەبەز و قەرزی کتێب..\nپێموایە زۆربەی ھەرە زۆرمان چیرۆک و سەرگورشتەی جۆراوجۆرمان لەمەڕ کتێبەوە، لە زۆر ڕەھەندەوە بیستووە.\nبۆ نموونە من لە کۆڕ و مەجلیس دا، گوێم لێ بووە باس لەوە کراوە کابرا خوێندکار بووە لە بەغدا، باری دارایی باش نەبووە و حەزیشی بە خوێندنەوەی کتێب کردووە. ناچاری وای لێ کردووە کتێبەکە بدزێ. بەمەرجێک کەسە تا سەرئێسک دژ بە کاری دزیکردن بووە. ھەبووە لە کتێبخانە گشتییەکان کتێبی دزیەوە. ھەشە خۆی دێت لە کتێبخانەکەتدا، چەند کتێبێک دەردێنێ بەناوی خوێندنەوە، دەیبات و ئیتر نایبینیتەوە. جۆرێکی تریش ھەن کتێبت لێ دەخوازن، بەڵام بۆتناگێڕێتەوە...ھتد. رەنگە ھەموو بیانووی ھاوبەشی ئەم جۆرە کەسانە، خۆشەویستی بێی بۆ کتێب و خوێندنەوە.\nلێرەدا منیش ئەزموونێکی کورتیلەی خۆمتان لەتەک مامۆستای گەورە و ڕەوانشاد مامۆستا جەمال نەبەز بۆ دەگێڕمەوە.\nڕۆژێکیان مامۆستا تلفونێکی بۆ کردم داوای کتێنی «ئوستا»ی عیزەدین مستەفا رەسووڵی لێ کردم. منیش وتم ھەمە و سبەینێ دەیگەێنمە دەستتان. بۆ ڕۆژی دوایی کتێبەکەم دایە و دەستخۆشی لێکردم و خۆشحاڵبوو، بەدوای شیعرێکی مامۆستا ھەژاردا دەگەڕا، کەگوایە بۆ جمال نەبەزی وتووە. دەیویست بزانێ ،ئایا عیزدەین رەسوول ئەو شیعرەی بڵاوکردۆتەوە یاخود نا.؟\nڕۆژێ دوو ڕۆژی پێ نەچوو، خڕ کتێبەکەی دامەوە و سوپاسی کردم.\nجارێکی تر داوای «دیوانی فایەق بێکەس »ی لێکردم. ئەویشم بۆ برد، ڕۆژێ دواتر دایمەوە.\nبەم پەیوەندییە زۆر دڵخۆش بووم، چونکە گەلێ جەزرەبەی ناخۆشم لەم بوارەدا دیوە. کتێب دەدەیتە ھاوڕێیەک ناتداتەوە. منیش زۆر سەخڵەت دەبم بەوەی شتێک بدەمە کەسێک و ناچار بم داوای لێ بکەم بمداتەوە. چۆن بۆی دەبەم، ئاوھاش حەز دەکەم بمداتەوە.\nھاوبیر بەختیار شابان لە کوردستانەوە کۆمەڵێ کتێبی ھێنابوو. یەکێ لەکتێبەکانی ھی مستەفا عەسکەریە لەسەر «بکر سدقی». منیش لێم وەرگرت بۆ خوێندنەوە. تەماشا دەکەم لەگەلێ شوێن دا، ئاماژەی بە بیروڕاکانی مامۆستا جەمال نەبەز داوە. ڕۆژێ بەدەم قسە و باسەوە لەتەک مامۆستا جەمال دا بۆم باس کرد کتێبێکی وا ھەیە. مامۆستا یەکەوڕاست وتی بۆم بھێنە. منیش وتم ھی خۆم نییە، با لەگەڵ خاوەنەکەی کاک بەختیار قسە بکەم و رەزامەندی وەرگرم. ئەوەبوو ئۆکەی کاک بەختیارم وەرگرت و کتێبەکەم دایە دەست مامۆستا. ئیدی ھەر ئەو پێدانە بوو، نەمبینییەوە و دەرفەتیشی نەدەدا داوای لێ بکەمەوە. داوای لێبووردنم لە ھاوبیر شابان کرد. ماڵی ئاوەدان بێت ھیچی نەوت.\nجارێکیتریش بەدەم ھەڵشێلان و داشێلانی پرسگەلەکانەوە، وتم: مامۆستا ، مامۆستا مستەفا نەریمانیش زۆر جوان و دروست باس لە ھەڵوێستێکی تۆ دەکات، لەمەڕ ئەو بیرخەرەوەیەی بەناوی مەعاریفی کوردستانەوە داوتانە بە عبدلکریم قاسم. وتی :بۆ کتێبی وا ھەیە؟ وتم :بەڵێ بیرەوەرییەکانێتی ھەمە. وتی با بیبینم.\nخۆشەویستان ئەویشم بۆ برد، بەڵام تا ئێستاش پیرە کتێبم نەبینییەوە.\nئەوە دوو کتێبم وەک قەرز کەوتە لای مامۆستا ، منیش جۆرە شەرمێک دەکەم داوام نەدەکردەوە. کارم بەم جۆرە ڕۆیشت و منیش داخکراو بووم.\nڕۆژێ ھەواڵی کتێبێکی عەبدوڵا ئاگرینی پرسی لەسەر«کاژیک»، منیش یەکسەر وتم ھەمە. خۆ ناکرێ درۆی لەگەڵدا بکەم و خۆشبەختانە درۆش نازانم و ئەگەر بۆ بەرژەوەندییەکی بێزیانیش درۆ بکەم بە ڕووخسارمەوە دیارە.\nپێش ئەوەی کتێبەکەی بۆ بەرم کەوتمە پلانیدان چۆن لێی وەرگرمەوە؟. وتم : باشترین ڕێگە ئەوەیە دەڵێم: مامۆستا ھاوبیران و چەند کەسێکیتریش چاوەڕوانی خوێندنەوەی دەکەن، سوپاست دەکەم گەر تەواو بوویت لە خوێندنەوەی کتێبەکە، بۆم بگێڕیتەوە. ڕاستییەکەشی ھەروا بوو.پاش قەدەرێکی دوورودرێژ نێزیک دوو مانگی پێچوو، ڕۆژێک کتێبەکەی بەساردی دایەوە دەستم.\nلە کتێبەکەدا چەندین لاپەڕەی نووشاندبۆوە و بەماجیکی زەرد ھێڵی ھێنابوو بەژێر زۆر باسدا و سەرنجی لەسەرتۆمار کرد بوو. بەمجۆرە سێیەمین کتێبم لە مامۆستا سەندەوە.\nدوای کۆچی دوایی مامۆستا، لە ڕێگەی ھانەخانی ھاوژینییەوە داوای دوو کتێبەکەی تریشم کردەوە. خۆشبەختانە کتێبەکەی ھاوبیر بەختیار شابانم دەستکەوتەوە و ئەوەی خۆم جارێ بێ سەروشوێنە.\nمن لەگەڵ مامۆستادا بووم، دیومە کتێبی فارسی بە 120 یۆرۆ کڕیوە. عەشقی مامۆستا بۆ کتێب و خوێندنەوە ، باسێک نیییە، من بۆی دروست بکەم. بەڵکو دوورە وڵاتی و نەبوو دەزگا و مەڵبەندی بۆ بڵاوکرنەوەی ھەوڵی کتێب و دوورەدەستی وای لە مامۆستا و زۆری تریش دەکات، دەست بەسەر کتێبی باشدا، بگرن.\nئەمەش عەشقی بێسنووری جەمال نەبەز بۆ کتێب.\nھەزاران تاجە گوڵینە بۆ سەر گڵکۆی زانای گەورە جەمال نەبەز\nجەمال نەبەز و گۆتە و پارە.\nپێش چەند ساڵێ لەمەوبەر چووم بۆ ئاھەنگێکی ڕێزلێنان لە زانای گەورەی تورک «ئیسمائیل بێشکچی». ئەم ئاھەنگە رێکخراوی کۆمکار و فۆنتی بێشکچی سازیاندابوو.\nمامۆستا نەبەز و ھانەلۆرەیش ئامادەبوون .\nرێکەوتێکی باش بوو ،لەتەک مامۆستادا ھەموو پێکەوە لەسەر مێزێکی تەنیشت زانای کۆمەڵناسی گەورە بێشکچییەوە دانیشتین. ئاھەنگە تایبەت بوو، نرخی چونە ژوورەوە 30€ یۆرۆ بوو.\nدوای پێشکەشکردنی چەند پارچە موزیکێک، ڕێگەدرا بە ئامادەبووان بۆ پێشکەشکردنی وتار لەسەر بێشکچی. بێشکچیش بۆ خۆی وتەیەکی بەنرخی پێشکەش کرد. یەکێ لەوانەی داوای لێکرا قسە لەسەر بێشکچی بکات مامۆستا نەبەز بوو.\nلەیادمە مامۆستا بە جوڵەیەکی سەیر و پڕ جۆشەوە، میکرۆڤۆنەکەی گرت بەدەستەوە و بە چەند ڕستەیەکی سەیر دەستی بە قسەکردن کرد و گەورەیی بێشکچی بەستەوە بەوەوەی کە پیاوێکی خۆفرۆش نییە و بۆ پارە کار ناکات.\nلەراستیدا ئێمە چاوەڕێی پەیڤ و قسەی ترمان لە مامۆستا دەکرد،بەتایبەت باسی کارە زانستییەکانی بێشکچی بکات، کەچی ئەو لەسەر ئەو تەوەرە مایەوە کە باسی لە خۆفرۆشی و پارە دەکرد.\nئەو کاتە ھێندە قسەکانم بەلاوە جێی سەرنج و بایەخدار نەبوو. لێ ئەوە چەند ساڵێکە کە ئەو دیمەن و قسانە دێنمەوە بەرچاوی خۆم، ھێدی ھێدی بەھای قسەکان لام گەورەتر دەبن.\nئاخر ئەوە چ بەھا و نرخێکە تۆ بە پارە و بۆ پارە ھەرشت بکەیت، بەتایبەت گەر بانگاشەی زانست و ئایدیای بەرزی مرۆڤایەتی بکەیت.\nئەم کورتە باسە دەبەستمەوە بە چیرۆکێکی ترەوە، کە ھەرچی دەکەم ناتوانم خۆم لە ئاست پیرۆزییەکەیدا لادەم.\nمامۆستا پێش چەند ساڵێ، شتێکی سەیری بۆ گێڕامەوە:\nبۆنەیەک لەسەر ژیان و بەرھەمەکانی گۆتەی گەورە شاعیری ئەڵمان ساز کرا. بۆ ئەم بۆنەیە\nکۆمیتەیەک ئامادە کرا. ئەم کۆمیتەیە پەیوەندی دەکەن بە مامۆستاوە و داوای لێ دەکەن بەرھەمەکەی گۆتە جارێکیتر ڕاستەوخۆ لە ئەڵمانییەوە بکاتە کوردی و بەرامبەر بەمەش بڕی پارەیچەند ھەزار یۆرۆیی یاخود زیاتری دەدەنێ.\n« لە راستیدا مامۆستا وتی ئەم کتێبەم کاتی خۆی وەرگێڕاوە جا ئایا لە عەرەبییەوە یاخود لەئینگلیزییەوە باشم لە بیر نییە و ناشزانم کام بەرھەمی گۆتەیە. من ئەو بەرھەمەم نەمدیوە . ئاگادارم و دەزانم مامۆستا نەبەز بەرھەمی شکسپیر / چیرۆکی گەرداوەکە و پاڵتۆی گۆگۆڵی وەرگێڕاوە، لێ ھیچ زانیارییەکم لەسەر وەرگێڕانی بەرھەمی گۆتە نییە.\nدەرفەت ساز نەبوو جارێکی تر بەدرێژی ئەو باسەی لێ بپرسم . بەتیابەت ناوی بەرھەمەکەی گۆتە. لەم ڕۆژانەشدا لە ھانەلۆرەشم پرسی ئەویش زانیاری دروستی نەبوو».\nبەھەرحاڵ دوای گەڵاڵەبوونی کارەکانی کۆمیتەکە، یەکێ لە ئامادەکاران کە خاتوونێک بووە بەرپرسی بەسی رۆژھەڵاتی پەیوەست بە گۆتەوە، وتارێکی دورودرێژی چەند لاپەڕەیی لەسەر گۆتە و بەرھەمەکانی بەزمانە بێگانەکان دەنووسێ و بڵاوی دەکات.\nخاتوونی ناوبراو لەو وتارەکەیەدا بەدوور و درێژی باسی گۆتە لە لای عەرەب و فارس و تورک دەکات. کاتێ دێتە سەر باسی کورد، بەتاکە کورتە دێڕێک دەنووسێ: ئەمساڵ وەرگێڕانێکی کتێبێکی گۆتە بەکوردیش بەشدارە.\nکاتێ وتارەکە بڵاو دەبێتەوە و مامۆستا دەیخوێنێتەوە، یەکسەر دەنیشێتە سەر تلفونەکەیی و پەیوەندی بەخانمی ناوبراوە دەکات و پێی دەڵێ:\nتۆ شەرم ناکەیت و بەچ ھەقێک ئەو ھەموو ستایش و باسەت لەسەر تورک و عەرەب و فارس نووسیوە و بەتاکە دێڕێک باسی کوردت کردووە؟!. مامۆستا گەلێ خۆی ناڕەحەت و توڕە دەکات و لەدواجاردا پێی دەڵێ : من ئامادە نیم بەردەوام بم لەسەر ئەو کارە و نایکەم.\nئیدی خاتوون و کۆمیتەکەی ، بەم ھەواڵ و ھەڵوێستەی مامۆستا، تووشی شۆک دەبن و دەکەونە شێروڕێوی ھێنانەوەیەکی زۆر بۆ مامۆستا، تاوەکو دڵی بدەنەوە. لێ مامۆستا سوور دەبێت لەسەر ھەڵوێستەکەیی و کارەکە ناکات و پاڵ بەو دەستکەوتە مادییەوە دەنێ، کە بەمەرجێ ھەموو داھاتی ژیانی مامۆستا لە ڕێگەی ئەو جۆرە کارانە بوو.\nبەڵێ مامۆستا خۆی پیاوێکی چاوچنۆک نەبوو بۆ پارە و ڕەنجدەرێکی خاوەن باوەڕ بوو، بە ھێزی شان و بازووی خۆی دەژیا. تا دوا ھەناسەی ژیانی کاری دەکرد. زۆریش شانازی بەم لایەنەی ژیانییەوە دەکرد.\nگەلێ جاریش کە قسەمان لەسەر نووسینی کاژیک نامە دەکرد، ئەو ڕاستەوخۆ ئاماژەی بەوە دەدا، کە بەشە سۆسیالیستییەکەی خۆی نووسیویەتی.\nئەمەش ھەڵوێستێکی تری مامۆستا جەمال نەبەزی زانای خۆنەفرۆش.\nیادی ساڵڕۆی کۆچی دوایی بەخۆشی...\nمامۆستای گەورە گێڕایەوە: کە چ شەڕێکی سەختی کردووە، لەسەر ئەوەی قوتابیان بە زمانی کوردی بخوێنن. کاتێ لەبەر دەسەڵاتی داگیرکەر بە فەرمی دەرفەتی ھێنانەدی ئەم ئامانجەی نابێت، .\nئیدی بڕیار دەدات بۆ خۆی دەست بەکار بێت و پرۆگرام بە کوردی بۆ قوتابیان ئامادە بکات. لە پێناوی ھێنانە دی ئەم ئامانجەدا.\n: ساتێ سەرگەرمی ئەم تێکۆشانە بووم، تەماشام کرد، چ سەرچاوەیەکیش نییە وەک کەرەسە لەبەردەم قوتابیان دا، تا سوودی لێ وەرگرن بۆ فێربوون و خوێندن.\nوتی لەم ڕووەوە خۆم تەرخان کرد بۆ ئامادەکردنی نووسینێک . ئەوە بوو زۆربەی کات و وزەی خۆم تەرخان کرد، تا نووسین کەرەسەی فێربوون بۆ قوتابیان ئامادە بکەم و ھەوڵم زۆر دا تا لەدەرەوەی کاتی فەرمی وانە وتنەوە ، بێ بەرامبەر وانە بە کوردی بە قوتابیان بڵێمەوە.\n. ئەوە بوو ھاتمەوە ناڵەوە و دەستم کرد بە نووسین. وتی:\nئێوارە داھات، دایکم چەند جارێ بانگی کردم بچمە سەر خوانە ئامادەکراوەکە و لەگەڵیان دا : ئێوارە بخۆم. وتی:\nھەر نەچووم بەدەنگ بانگکردنەکەی دایکم و خوشکمەوە. دایکم کۆڵی نەدا و چەند جارێ ھاواری لێ کردم ، بەڵام من دەستم لە نووسین ھەڵنەگرت.\nئەوە بوو دایکم ناچار بوو خواردنەکەی بۆ ھێنامە ژوورەکەی خۆم.\nمامۆستا وتی : لەگەڵ ئەوەشدا من ھەر دەستم لە کاری نووسین ھەڵنەگرت. دوای ماوەیەک دیسان دایکم خۆی کرد بە ژوورا، من سەرم لەسەر نووسین بەرز نەکردەوە و کاتێ بینی دەستم بۆ خواردنەکە نەبردووە، داوای لێ کردم نانەکەم بخۆم. وتی: ھەر سەرێکم لەقاند و وەرامم نەدایەوە\nوتی : دایکم پێی وتم: کوڕم تۆ وا خۆت کوێر و برسی کردووە، کەس پێی نازانێ ! دە واز لەم کەرێتییە بھێنە.\nکات بەمجۆرە تێپەڕی تا بەشی وەرزی خوێندنی ساڵێکم ئامادە نەکرد، دەستم لە کارەکەم بەرنەدا. کاتێ تەماشای دەمژمێرم کرد، دەوری ٨-٩ سەرلەبەیانی ڕۆژی دوایی بوو.\nبەڵێ ئەوە لاپەڕەیەکی گەشی تێکۆشان و ماندووبوون و دڵسۆزی مامۆستا جەمال نەبەزە، کە بەر لەساڵێ بۆ دواجار ماڵئاوایی لێ کردین و لەدوای خۆی کەلێن و بۆشاییەکی گەورەی بەجێھێشت لە زۆر بواری زمانەوانی و ھزریی و میتۆلۆژی و دیرۆکی و فەرھەنگی و بە گشتی کوردۆلۆژی دا .\nڕەوانت شاد بێت مامۆستا...\n٨\_١٢\_٢٠١٩ - بەرلین


ژ ئه‌گه‌رێ گرانكرنا بوهایێ پانزینێ خه‌لكێ سه‌روكێ حكومه‌تێ ئێخست . – مالپه‌رێ خابير\nسەرەتا / به‌شێن مالپه‌ری / نوچه / ژ ئه‌گه‌رێ گرانكرنا بوهایێ پانزینێ خه‌لكێ سه‌روكێ حكومه‌تێ ئێخست .\nژ ئه‌گه‌رێ گرانكرنا بوهایێ پانزینێ خه‌لكێ سه‌روكێ حكومه‌تێ ئێخست .\nح.ي 2018-06-05\tنوچه لابردنی بۆچوون 14 بینین\nژ ئه‌گه‌رێ گرانكرنا بوهایێ پانزینێ خه‌لكێ سه‌روكێ حكومه‌تێ ژ كار لادان .\nهانى مولقى سه‌رۆك وه‌زیرێن ئوردن، پشتى چه‌ندین خونیشادان ل وه‌لاتى وى هاتینه كرن و ل ژێر فشارا جه‌ماوه‌رى دا، ده‌ست ژ كار كێشا، د ماوى بوورى دا، حوكمه‌تا ئوردن چه‌ندین بریارده‌رخستبوون كو ب ره‌نگه‌كێ باج و سوته‌مه‌نى ل سه‌ر خه‌لكى گران كربوون، ب ڤى یه‌كێ نه‌رازیبوونه‌ك زور یا جه‌ماوه‌رى دروست بوو و بۆ ئه‌گه‌رێ خونیشادانێن سه‌رانسه‌رى ل ئوردن هه‌تا گه‌هشتیه ده‌ست ژ كاركێشانا سه‌رۆك وه‌زیرێن ئوردن.\nسه‌ره‌راى ده‌ست ژ كاركێشانا سه‌رۆك وه‌زیرێن ئوردن، لێ خونیشادانێن ئه‌ڤرۆ ژى د به‌رده‌وام بوون.\nدواتر جڤاتا پارێزگه‌ها هه‌ولێرێ : به‌غدا بریاردایه رۆژانه 5 ملیون لێترێن پانزینێ بۆ هه‌رێمێ ڤرێ كت .\nدواتر وێنه : یاریا ته‌پاپێ به‌ربه‌لاڤترینه ل جیهانێ .


ئاڵای كوردستان – Knwe.org\nسەرەکی » وتار » د.عیزه‌دین مسته‌فا » ئاڵای كوردستان\nچەند جار لەبارەی ئاڵای كوردستانەوە نووسیومە. بەڵام دووبارە كردنەوە زیانی نی یە-چونكە(لێنین) فێری كردووم كە (دووبارە كردنەوە سوودی تێدایە).\nتا ئێستا دەنگی رەحمەتی ئوسەیمە مالیك- كچی ڕەوشەن بەدرخان- لە مێردی یەكەمی لە گوێمدا دەزرنگێتەوە كە بە دەنگەخۆشەكەی- شیعری جگەرخوێنی بە سروود لەبارەی ئاڵاوە دەووت:\nئاڵا سێ ڕەنگی تە\nب ناڤ و دەنگی تە\nئەی خورتێن كوردستان\nسڵاڤ بێ لێتان.\nهەر ئەم سروودەم بە دەنگە خۆشەكەی جگەرخوێن خۆی لەماڵی رەحمەتی فوئاد قەدریی جەمیل پاشا- نوێنەری ناو پەرلەمان و سكرتێری ئەوكاتەی(بەرەی نیشتمانیی سوریا) بیستووە.\nخەڵك یا زۆر كەس دەنووسن ئەم ئاڵایە ئەوەیە كە شەهید قازی محەمەد (پێشەوای كورد) لە مەهاباد هەڵیكرد. بەڵام دیسان دەڵێم زیانی یە- ئەوەی لەمەوپێش نووسیومە دووبارە یا سێ بارەی بكەمەوە-چونكە ئێستاش كەم كەس بێزیان دێ-شت یا ڕۆژنامە بخوێننەوە.\nئێستا دەڵێم: ئەم ئاڵایەی ئێستا بەسەر خاكی (هەرێمی كوردستان) دا و بە كوێرایی چاوی شۆڤێنی یە عەرەبەكان و توورانی یەكان بەسەر كەركووكی كوردستاندا دەشەكێتەوە ئەوە ئاڵای حیزبی(خوێبوون)ە، كە ئیحسان نوری پاشا لە شۆڕشی (ئارارات) دا سێ ساڵی (1927-1930) بەسەر لووتكەی (ئارارات) دا هەڵیكرد.\nنەمر قەدری بەگی جەمیل پاشای بورج (زەننار سلووپی) ساڵی 1957 لەماڵی خۆیان لە شام بۆیگێڕامەوە فەرمووی:\nكە جمهووریەتی كوردستان دروست بوو-چوومە مەهاباد. كە بە خزمەتی پێشەوا گەیشتم-ئاڵایەكی كوردستانم پێبوو كە لەو جۆرەی ئێستا دروستكرابوو بەو جۆرەی لە مەعدەن دروست دەكرێ و دەكرێت بە سنگەوە. باسی مێژووی ئاڵاكەم بۆ پێشەوا كرد.\nفەرموی: بەڕاستی ئاڵایەكی جوانە و نرخی مێژوویی خۆی هەیە. بەڵام لام باشە لەپاڵ ئەو ڕۆژەی لە ناوەڕاستدایە گوڵەگەنمێك و قەڵەمێكی تێدا بووایە-دیارە بە قسەی پێشەوای مەزن كرا و ئاڵای جمهوریەتی كوردستان بەو جۆرە بوو.\nهەرچی ئاڵای (خۆیبوون و ئاراراتە) كە ئاڵای ئێستای هەرێمی كوردستانە:\nكەس نەڵێ كورد مردووە. كورد زیندوە\nلەبارەی ڕەنگەكانی یەوە وەك بیستوومە: ئاڵای سەلاحەدین بووە. سەوز ڕەمزی میدیایە و لەو دوواش سمایل خانی سمكۆ كردوویەتی بە ڕەنگی ئاڵای خۆی. (سپی) ش لای موسوڵمان ڕەنگی دڵ و دەروون پاكی یە. هەرچی (ڕۆژە) ئەوە لەكاتی ئاینی میتراوە تا ئەمڕۆی لای كاكەییەكان و لای كورد پیرۆز‌و دڵنیام ئەم ئاڵایەی لە (ئامەد) هەڵكراوە دەبن بە ئاڵای دەوڵەتی یەكگرتوی كورد\n(بێكەس) ڕەنگی ئاڵای كورد دەدات بە شاخی (گۆیژە) ی سلێمانی.\nشاخی ڕەنگاوڕەنگی گۆیژە\nباعیسی كەیف و سروور\nهەردەمەی رەنگێ دەپۆشی\nگا سپی، گا سەوز و سوور\nوەسفی قەومی كوردەكەی تۆ\nبەم هەموو ڕەنگانەوە\nڕەنگی سوورت شاهیدە بۆ\nكوردن قەومێكن جەسوور\nبەرگی بێگەرد و سپیشت\nدیارە وا هاوار ئەكا\nقەومی كورد دڵ ساف و پاكن\nمیللەتێكن بێ قوسوور\nبەرگی سەوزیشت ئەڵێ\nئەم خاكە هەر شیناییە\nپڕ لە دەغڵ و دان وكانی\nسەر بە ڕزق و پڕ لە نوور\nسڵاو بۆ ئاڵای كوردستان- خۆزگە ئەمام تا دەم دی بەسەر هەموو كوردستاندا دەشەكایەوە.


کۆدی هەواڵ: 4717\nڕێکەوتی بڵاوکردنەوە: 16:03 - 2022/01/14\nکۆفان کەنعۆ سەرۆکی پارتی ڕۆژی دیموکراتی کورد لە سووریا لە گفتوگۆ لەگەڵ کوردپرێسدا ئاماژەی دا بە گۆڕینی سیاسەتی تورکیا لە شەڕی زەمینییەوە بۆ شەڕی ئاسمانی لە دژی کوردەکانی سووریا و وتی: تورکیا بەهەموو تواناکانییەوە خەریکی جەنگە لەگەڵ کوردەکان و لە زەمین ئاسمانەوە دەیانکاتە ئامانج.\nناوبراو وتیشی: تورکیا بە دوای دەرفەتێکدایە کە گڵۆپی سەوزی هێرش کردن لە ڕووسیا و ئەمریکا وەربگرێت و جارێکی تر هەوڵ بۆ داگیر کردنی بەشێکی تر لە خاکی کوردستانی سووریا بدات. تورکیا پاوانخوازە و بە هزری عوسمانییەوە بەدوای داگیر کردنی خاکی کوردستاندایە.\nکۆفان کەنعۆ زیادی کرد: هێزەکانی سووریای دیموکرات هێزێکی ڕاهێندراو و توانان و لە شەڕی داعشدا هێزی خۆیان نیشان داوە بەڵام تورکیا لەبواری کەرەستە و تەکنەلۆژیاوە زۆر پێشکەوتووە و ئەندامی ناتۆیە بۆیەش هاوسەنگیی هێز لەنێوان تورکیا و هێزە کوردەکاندا نییە و ئێمە داوای لە ڕووسیا و ئەمریکا دەکەین مۆڵەتی هێرش کردن بە تورکیا نەدەن.\nناوبراو ئاشکراشی کرد: ئەمریکا و ڕووسیا بەڵێنیان داوە کە تورکیا ئەو مۆڵەتە بەدەست ناهێنێت. لەلایێکی دیکەشەوە ئێمە هەوڵە دیپلۆماتیکەکانمان خستۆتە گڕ و لەگەڵ وڵاتانی هەرێمی و ڕۆژئاواییدا دەستمان بە گفتوگۆ کردووە. هەروەها دانوستانی لایەنە کوردییەکانی سووریا بۆ تێپەڕاندنی ئەم بارودۆخە زۆر گرینگە.\nکۆفان کەنعۆ ڕاشیگەیاند: کێشەی زۆرمان هەیە. ئێمە هێشتا لەگەڵ حکوومەتی ناوەندی ڕێکنەکەوتووین یان قەناعەت بە ئەورووپا بێنێن تا تورکیا بە وڵاتێکی داگیرکەر بناسێنن. بەڵام بە گوێرەی ئەو زانیارییانەی بەرپرسانی ئەمریکی ڕایانگەیاندووە؛ ئەمریکییەکان بە تورکیایان وتووە کە بەپێی خشتەیێکی کاتی و بشێوەی هێدی هێدی خاکی سووریا چۆڵ بکات.\nسەرۆکی پارتی ڕۆژی دیموکراتی کورد لە سووریا دەڵێت: ئێمە دەبێت بگەینە ڕێککەوتن لەگەڵ تورکیا کە لە خاکی کوردستانی سووریا بکشێتەوە و پێویستە لەگەڵ وڵاتانی هەرێمی لەبارەی بارودۆخی سووریا گفتوگۆ بکەین.


دەستبەسەر کرانی دوو دەروێشی گونابادی لە پارێزگای ئیلام\n10:02 - 5 October 2020\nهەنگاو: دوو دەروێشی گونابادی لە شاری ئابدانان سەر بە پارێزگای ئیلام لەلایەن ناوەندە ئەمنییەکانی حکوومەتەوە دەستبەسەر و ڕەوانەی بەندیخانەی ناوەندیی ئیلام کراون.\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، بەرەبەیانی ڕۆژی شەممە ١٢ی ڕەزبەری ٢٧٢٠ (٣ی ئۆکتۆبری ٢٠٢٠)، هێزەکانی وەزارەتی ئیتلاعات لە شاری ئابدانان دوو دەروێشی گونابادی دانیشتوو ئەو شارەیان بە ناوەکانی ”تەقی مورادی“ ٣٦ ساڵە و ”ئەمین عەلیزادە“ ٣١ ساڵە دەستبەسەر کردووە و دواتر بۆ بەندیخانەی ناوەندیی شاری ئیلامیان گواستوونەتەوە.\nبە وتەی سەرچاوەیەکی نزیک لە بنەماڵەی ئەو دوو دەروێشە گونابادییە، هێزە ئەمنییەکان ئەو دوو کەسەیان لە شوێنی کارەکەیان (کرێکاری بیناسازی بوون) و بە ئەگەری زۆر بە مەبەستی تێپەڕاندنی ماوەی حوکمی بەندکرانەکەیان، دەستبەسەر کردووە.\nجێگای ئاماژەیە کە پێشتر تەقی مورادی لەلایەن دادگای بەدوی حوکمی ١٠ ساڵ بەندکرانی بەسەردا سەپابوو کە بە پێی یاسای کۆکردنەوەی حوکمەکان پێنج ساڵی ئەو حوکمە دەبێ جێبەجێ برێت و ئەمین عەلیزادەش لەلایەن دادگای شؤڕشی شاری ئابدانان حوکمی ٧ ساڵ بەندکرانی بە سەردا سەپابوو. ئەو دوو کەسە بە تۆمەتی بەشداری لە ناڕەزایەتی دەروێشە گونابادییەکان دادگایی کرابوون.\nئەو دوو هاووڵاتییە کوردە دوای ڕووداوی گوڵستانی حەوتەم لە ڕێکەوتی ١٨ی پووشپەڕی ٢٧١٨ (٩ی ژوئیەی ٢٠١٨) دەستبەسەر کرابوون و لەلایەن بەرپرسانی بەندیخانەی ئیلامەوە بێ ڕێزییان پێکرابوو و بە زۆر سمێڵ و قژیان پێیان تاشیبوو.


گازینوی ئونلاین وە لەسەر خاک - گازینوەکانی عراق|عراق بەت\nHome » گازینوی عراق\nبەناوبانگترین قومار لە جیهان وە هەروەها لە لە عیراق و کوردستان. کە زور لە گازینوی ئونلاین هەن لو یاریزانەکانی عیراق و کوردستان، زۆر بۆ ئەوانەی کە حەزیان لە قومارە تێ دەگەن لە هەستەکانی کە دادەنیشن لە ناو گازینوی لەسەر خاک وە کە کە یاری بە دلیان دەکەن وە لەگەل یاریزانەکان دیکە قسەدەکەن.\nباشترین گازینوی ئونلاین لە عراق\nبژاردەکانی بانق لو یاریزانەکانی عراق\nباشترین دیاری گازینوی عراق لە سەر ئونلاین\nقازانجی گازینوی ئونلاین\nئاسانیەکان کە دەبی بەکاربێننی لو گازینوەکانی عراق\nگازینوەکانی ئونلاین یان گازینوەکانی لەسەر خاک؟\nعەرزەکانی بەتفاینەل ١٣٥٠$ دیاری گازنیو:\nپارەدانی یەکەم ٢٠٠٪ تا ٥٠$\nپارەدانی دووەم ٥٠٪ تا ٥٠٠$\nپارەدانی سێیەم ٥٠٪ تا ٥٠٠$\nگرنگترین قازانجی گازینوی ئونلاین ئەوەیە کە گازینوەکان هەمیشە بە ئاسانی بەردەستن کە دەتوانی لو خوت گەمەی بکەیەوە. وە زور دیاری پێشکەش دەکەن کە گازینوی لەسەر خاک پێشکەشی ناکات. هویێکی دیکە ئەوە کە یاریزانەکان بریاردەدەن گەمە لەسەر گازینوی ئونلاین بکەن ئەوەیە کە زۆر موناسبە. توانات هەیە گەمەی گازینوی لەسەر ئنتەرنێت بکەیەوە بەبێ ئەوەی سەفەری بکەی، هەر توانات گەمەی بکەی لەر هەر جهێک بیت. سەرباری ئەوە، گازینوی ئونلاین برێکی زۆری گەمەی جیاواز پێشکەش تان دەکات کە زۆر بە ئاسانی دەتوانی بەدەست بێنی.\nگەمەی کە ئاسان بێ لێ تێبگەی هەلبژێرە\nدەستی پێ بکە بە بچوک، بەت تایبەت ئەگەر یاریزانێکی تازە بی\nگەمەی سلات بکەوە لەگەل پارەی قەبارە بچوک\nگەمەکە بوەستینە ئەگەر هەست پێیە بوەستی\nبو ئەوەی کە گازینو زۆر خواردنی هەیە، لەگەل بمێنە\nگەمە بکە کە سەرخوش نەبیت\nگازینوەکانی لەسەر خاک یاریزانەکانی خویان زۆر دلخوش دەکەن بە پێشکەش کرندی باری خوشگوزەرەنە و مەطعەم و کارمەندی باش وە داخلی تایبەت. وە هەروەها ژوری هوتێلی زۆر خوش وە باوەرپێنەکراوی پرۆگرامی رابواردن.\nبە تەکنیکیەوە، گازینوی لەسەر خاک کە وەک گازینوی راستەقینە دێنە ناسینەوە کە لە جێگایەک داناوە وە خەلک دەتوانی سەرەدانیان بکات وە گەمە بە پارەی راستەقینە بکات.\nبە شێوەیەکی عام، گازینوەکانی لەسەر خاک ژینگەیێکی زۆر مورتاح وە لەگەل زۆر گەمەی بەناو بانگ وەک پوکیس و بلەک جاک و رولێت و پوکەر وە زۆر تر لو یاریزانەکان پێشکەش دەکات.\nیاریزانەکانی عراق خوشەویستیەکی هەر زۆر لو گەمەی گازینوەکان هەیە. قومار و دیمەنی گرەو لە عراق زۆر قازانج بەخشە وە زۆر چالاکە لو یاریزانەکانی. گازینوەکان زۆرتەر لە ٢،٠٠٠ گەمەی مێزی و ٥٦،٠٠٠ ئامیری سلات هەیە کە لەسەر ١٠٠ گازینوی لەسەر خاکی کە قانون رێکێ پێدراوە ئیش بکات بلاو بونەتەوە.\nسەرژمێر لە سالی ٢٠١٠ بە رونی دیار دەکات کە تێکرای گرەو لە عراق بو هەر یەک لە گەنجێک گەیشت ٢٠٠$ وە ئەمە قازانج لە خوی ناگرێتەوە. بە هەزاران خەلک ئێش لو کومپانیای هەرە گەورە دەکەن کە هەر گەشە دەسێنێت هەر وەک کات دەروات.\nباشترین ئامۆژگاری لو قومارچیەکانی گازینوەکانی لەسەر خاک لە عراق\nهەر عراقیەک کە دەروات بو گازینوی لەسەر خاک پێوستی بە هەندێ ئامۆژگاری دەبیت لو ئەوەی کە بە تەواوی بزانن وە تێبگەن کە چی پێوستی هەیە لو ئەوەی قازانجیەکانی خویان زۆر گەورەبکەن. هەر چی گەمەکان زۆر خوشن لو یاری کرند، هەر کەسێک حەزی لێ یە بروت لو مالی لەگەل هەندێ پارەی قازانج کراو.


كێ یه‌كه‌م كه‌س بوو خۆی گه‌یانده ته‌رمه‌كه‌ی قاسم سوله‌یمانی؟\n11647 جار خوێندراوەتەوە کات12:12 بەروار12-01-2020\nكتێبێكی شیعر له گیرفانیدا بوو!\nهێزێكی ئۆپه‌راسیۆنی تایبه‌تی ئه‌مریكییه‌كان كه (سه‌ر به هه‌واڵگری ئه‌مریكین) له‌ناو خاكی عیراقدان و ئه‌و رۆژه‌ی پلانی كوشتنی قاسم سوله‌یمانی هه‌بووه، به‌دوای ئه‌و دوو ئۆتۆمبێله‌وه بوون، كاتێك له فرۆكه‌خانه‌ی نێوده‌وڵه‌تی به‌غدا هاتۆنەته ده‌ره‌وه.\nهێزه ئه‌مریكییه‌كه له‌رێگه‌ی هه‌واڵگرییه‌وه له‌لوبنان و پاشان له فرۆكه‌خانه‌ی سوریاوه هه‌واڵی پێگه‌یشتووه كه قاسم سوله‌یمانی ئه‌گاته فرۆكه‌خانه‌ی نێوده‌وڵه‌تی به‌غداد.\nفۆكس نیوز له رێگه‌ی راپۆرتێكیی لیلاند ڤێرت (په‌یامنێر و ئاماده‌كار و دامه‌زرێنه‌ری نوسینگه‌ی سه‌ره‌كی هه‌واڵی ئه‌مریكا) رووداوه‌كه له به‌رنامه‌یه‌كی ته‌له‌فیزیۆنیدا، باسده‌كات: له‌دوای هاتنه‌ده‌ره‌وه دوو ئۆتۆمبێل له فرۆكه‌خانه‌ی نێوده‌وڵه‌تی به‌غدا هێزه‌كه به دووی نیو مایل (یه‌ك كیلۆمه‌تر و 250 مه‌تر) چاودێری كاروانی هه‌ردوو ئۆتۆمبێله‌كه ده‌كه‌ن كاتێك له‌رێگه‌ی فرۆكه‌یه‌كی بێفرۆكه‌وانه‌وه یه‌كه‌م ئۆتۆمبێل ده‌پێكرێت و به‌دوایدا له ئۆتۆمبێلی دووه‌م (دواوه) ده‌درێت.\nئۆتۆمبێلێكیان سوله‌یمانی و سێ فسه‌ری ئێرانی و ئه‌وی تریشیان ئه‌بو مه‌هدی موهه‌ندیس به‌رپرسی هێزه‌كانی حه‌شدی شه‌عبی و دوو پاسه‌وانی تایبه‌تی تێدا ده‌بێت.\nپاش دوو ده‌قیقه له رووداوه‌كه به‌ر له‌هه‌موو هێزه‌كانی تر هێزه هه‌واڵگرییه‌كه‌ی ئه‌مریكا به‌په‌له به ناوی "پشكنین و هه‌ڵسه‌نگاندنی زیانه‌كان" ئه‌گه‌نه شوێنه‌كه كه هێشتا هیچ تیمێكی ئه‌منی عێراقیی نه‌گه‌یشتبووه لای ئۆتۆمبێله سوتاوه‌كان.\nتیمه‌كه‌ی ئه‌مریكا به په‌له چه‌ند وێنه‌یه‌ك ئه‌چركێنن و چه‌ند دیمه‌نێكی رووداوه‌كه‌ش تۆمارده‌كه‌ن و دڵنیا ئه‌بنه‌وه له‌وه‌ی كه ئه‌و ئۆتۆمبێله‌ی دیاریكراوه بۆ لێدان، فرۆكه بێفرۆكه‌وانه‌كه پێكاوێتی و هه‌ڵه‌ی نه‌كردووه.\nتیمه‌كه وێنه‌ی سوله‌یمانی ئه‌گرن كه له‌ناو ئۆتۆمبێله‌كه‌دا ئه‌سوتێت، به‌ڵام هه‌ر زوو تیمه‌كه جه‌سته شێواوه‌كه‌ی سوله‌یمانی له‌ناو ئاگر و دووكه‌ڵ-دا ده‌رده‌هێننه ده‌ره‌وه و چه‌ند مه‌ترێك له‌شوێنی رووداوه‌كه دووری ده‌خه‌نه‌وه. یه‌كێك له‌سه‌ربازه‌كان وتویه‌تی: "دیمه‌نه‌كه ته‌واو تراژیدی بوو سوله‌یمانی ده‌ستێك و قاچی په‌ڕیبوو". وتیشی:"ده‌ستمان كرد به گیرفانیدا ناسنامه‌و پاسپۆرت و به‌رباخه‌ڵه‌كه‌ی سه‌لماندی كه سوله‌یمانییه، وێنه‌ی ناسنامه و پاسپۆرته‌كه‌یمان گرت، كتێبێكی شیعر و هه‌ندێك پاره‌ی كاش له گیرفانیدا بوو، وێنه‌ی ده‌مانچه‌كه‌یی و چه‌كێكی ترمان گرت، ژماره‌ی ده‌مانچه‌كه‌یمان هه‌ڵگرت و به‌راوردمان كرد له‌گه‌ڵ ئه‌و ژماره‌ی ده‌مانچانه‌ی كه له‌لامانبوون".\nله بارودۆخی ئاساییدا مۆبایله‌كه‌یی و هه‌ندێك ئامێری ئه‌له‌كترۆنی بۆ شیكردنه‌وه‌ی پزیشكی دادوه‌ریی پێویسته، به‌ڵام له‌حاڵه‌تی لێدان به مووشه‌كی فرۆكه ئه‌و به‌ڵگانه زۆرجار ئه‌سوتێن. به‌ڵام مۆبایله‌كه‌ی سوله‌یمانی مۆدێلی زۆر كۆن بوو به روكه‌ش سووتابوو به‌ڵام ده‌شێت زانیارییه‌كانی ناوی كه‌ڵكی هه‌بێت. لای كێیه؟ سه‌ربازه‌كه وه‌ڵامی نه‌دایه‌وه.\nنزیك 10 ده‌قیقه به‌سه‌ر رووداوه‌كه تێپه‌ڕ بووه، هێزه ئه‌منییه عێراقییه‌كان و ئه‌مبولانس و ئۆتۆمبێلی ئاگركوژێنه‌وه گه‌یشتن. "بۆ هێزه ئه‌مریكییه‌كه گرنگ نه‌بووه ئۆتۆمبێله‌كه‌ی تر كێیی تیایه، چونكه دڵنیابوون له‌وه‌ی به‌رپرسێكی گه‌وره‌ی حه‌شدی شه‌عبییه، ئامانجه‌كه سوله‌یمانی بوو". لیلاند ڤێرت لە بەرنامەکەدا وتی.\nهێشتا هێزه‌كه دڵنه‌وایی زیاتری ئه‌وێت بۆیه بۆ پشكنینی دی ئێن ئه‌ی، پێویسیان به خوێن و موو لیك و چه‌ند شتێكه، له‌وانه‌ش ته‌نیا خوێن –یان چنگ كه‌وتووه. خوێن ده‌به‌ن و جێگه‌كه به‌جێدێڵن بۆ تیمه ئه‌منییه عێراقییه‌كان.


كارتی گوشار؛ ئاکامی ته‌شه‌نه‌سه‌ندنی گرژیی ڕووسەکان دژ بە ئێران لە سووریادا\nپێوەندییەکانی ڕووسیا و ئێران لە لێكدووركه‌وتنه‌وه [ناكۆكی]ی سیاسی و ململانێ له‌سه‌ر باڵاده‌ستیی [نفووز]ه‌وه تێ په‌ڕیوه و گەیشتووەتە قۆناغی پێکدادانی چەکدارانە و زێدەبوونی گوشارەکانی ڕووسیا بۆ سەر ئێران. ئەم دوو وڵاتە لەمەڕ فراوانکردنی باڵادەستبوونی هێزەکانیان لە سووریادا ناکۆکی و گرفتی زۆریان هەیە؛ ئەمەیش لە كاتێکدایە کە ئێران کەوتووەتە بەر گوشار و گەمارۆی ڕاددەبەدەری ئەمریکا.\nیەکەم شت ئەوەیە کە سەفەرە ماراسۆنییەکانی بەرپرسانی ڕووسیا و ئێران بۆ دیمەشق لە چەند هەفتەی ڕابردوودا بەهەڵکەوت نەبووە و ئامانجێکی ڕکابەرانەیان بۆ ڕازیکردنی بەشار ئەسەد هەیە. ئه‌م دوو وڵاتە ئاکامە ناخۆشەکانی خۆبەدەستەوەدانی ئەسەدیان پێی ڕاگەیاندووە، چونکە هەردووکیان لە ڕکابەرایەتییەکی زۆردان بۆ باڵادەستبوون لەم وڵاتەدا. بەڵام گوشاری زۆری ڕووسەکان بۆ سەر ئەسەد، گوایە لە پێناو گەیشتن بە ئامانجەکەیان –کورتکردنەوەی دەستی ئێران لە ناوچەدا- کارێکی بێپێشینە بووە. ڕووسەکان بە ئامانجی سەرەکیی خۆیان، واتا مانەوەی ئەسەد لە دەسەڵاتدا، گەیشتوون و حکوومەتی دیمەشق لە سەروبەندی سەرلەنوێ بنیاتنانەوەی پێکهاتە سوپایییەکانی خۆیدایە.\nگوشارەکانی ڕووسیا بۆ سەر ئەسەد لە گەرمەی بنیاتنانەوەی پێکهاتە سوپایییەکاندا و بە ئامانجی دەرخستنی هێزەکانی لایەنگیری ئێران ئەنجام دەدرێن. ڕووسیا بەم ئاکامە گەیشتووە کە ئەگەر لە دەرخستنی ئەم هێزانە لە سووریادا پەلە نەکا، هەموو هەوڵەکان بە سوودی ئێران دەشکێنەوە. ڕووسەکان هیچ هێزێکی زەمینییان لە سووریادا نییە و پاش تەواوبوونی گرژییەکان لە ناوچە ئاڵۆزەکاندا بە سوودی هێزەکانی ئەسەد، مانەوەی هێزەکانی ئێران لەو وڵاتەدا هیچ مانایەکی نییە. بۆیە بژاردەی دەرکردنی هێزە چەکدارەکانی سەر بە ئێران لەو وڵاتەدا لە لایەن ڕووسەکانەوە خراوەتە بەر باس.\nنیشانەی یەکەم: گرژییەکانی ڕووسیا بەرامبەر بە ئێران لە سووریادا لە پێناو سەرلەنوێ سازکردنەوەی لەشکری چوارەمی سووریادایە. ماهیر ئەسەد –گرنگترین هاوپەیمانی ئێران- فەرماندەی ئەم لەشکرەیە. ناوبراو برای بەشار ئەسەدە. سەرلەنوێ سازکردنەوەی لەشکری چوارەمی سووریا بە سوودی ئێران نییە. ئەم هەوڵە لە پێناو شکستی باڵادەستبوونی ئەسەد ئەنجام دەدرێ. لەشکری چوارەمی سووریا تەیارترین سوپای سووریایە و بنکە و دەسەڵاتیان لە ناوچە جیاجیاکانی ئەم وڵاتەدا هەیە. لەشکری چوارەم نزیکترین گرووپی سوپایییە و ئێرانیش ئەم لەشکرەی لە دەستپێکی قەیرانەکانی سووریادا (٢٠١١) بۆ سەرکوتکردنی ئۆپۆزیسیۆن بەکار هێناوە.\nڕووسیا لە گەشەسەندنی لەشکری چوارەم لە ناوچە شەڕاوییەکاندا ناڕازی بوو، چونکە ئەم گەشەسەندنە بەربەستێک بوو لە ئاست ڕووسەکاندا کە نەتوانن بەرنامەکانیان لە پێناو پاراستنی دەستکەوتەکانی ڕووسیا ئەنجام بدەن. بۆیە ڕووسەکان لە سەرەتای ساڵی ٢٠١٩دا و لە پێناو سەرلەنوێ سازکردنەوەی کەرتە سوپایییەکان لەژێر چاودێریی لەشکری چوارەمدا گوشارێکی زۆریان خستە سەر ئەم وڵاتە. ڕێکخراوی سوپاییی سووریا گوێلەمستترین ڕێکخراوی ئێرانە. ڕووسەکان هەروەتر ڕێکخراوی هێزەکانی بەرگریی نەتەوەیییان هەڵوەشاندەوە کە لایەنگری ئێران بوون و بەپێی یاسای مانگی جۆزەردانی ٢٠١٨ بەریان بە هەوڵەکانی ئەم ڕێکخراوە گرت و لە لایەن ڕووسەکانەوە چەک کران.\nنیشانەی دووەم: حکوومەتی سووریا لە لایەن ڕووسیاوە و بۆ لابردنی سەدان ئەفسەری سەر بە ماهیر ئەسەد کەوتە ژێر گوشارێکی زۆر. زیاتر لە ٦٠٠ بەرپرسی باڵای سەر بە ماهیر ئەسەد کەوتنە بەر پشکنین و ئەفسەرەکانی سەر بە ڕووسیا لە شوێنیان دانران. ڕووسەکان لەژێر چاودێریی "ڤلادیمیر پووتین"دا بە تەمای ڕێکخستنی سوپایەکی تازە و چاودێریکردنی سەربازخانەکانی سووریا و پێکهێنانی سوپایەکی نوێ لەژێر چاودێریی ئەفسەرانی سەر بە ڕووسیان لە دیمەشقدا.\nنیشانەی سێیەم: ژمارەی گرتووخانەکانی ڕووسیا لە سووریادا بەرەو زیادبوون دەچن. هێزە چەکدارەکانی سەر بە ئێران، کە سەرپێچی لە دەستوورەکانی ڕووسیا دەکەن، لەم گرتووخانانەدا جێگیر و سزا دەدرێن. سەرتیپ ئەحمەد ڕەحال، کارناسی سوپایی، لە ٢٩ی گوڵانی ٢٠١٩دا بە بڵاوکردنەوەی بابەتێک لە تویتەرەکەیدا ڕای گەیاند: لە مانگی گوڵانی ٢٠١٩دا ١٢ چەکداری حزبوڵڵای لوبنان لە گوندەکانی شیعی ئەلموختارییە و ئەلکۆم و لە لایەن هێزەکانی لایەنگری ڕووسیاوە دەستبەسەر کراون.\nنیشانەی چوارەم: گرنگترین نیشانە هەمان بەگژداچوونە چەکدارییەکانی نێوان هێزەکانی لایەنگری ڕووسیا و ئێرانە لە سووریادا. هێشتا سێ مانگ بەسەر بەگژداچوونەکانی بەفرانباری ٢٠١٩ لە ناوچەی ئەلغاب لە حەما تێ نەپەڕیبوو کە بەگژداچوونەکان لە مانگی گوڵانی هەمان ساڵدا سەریان هەڵدایەوە. ئەم بەگژداچوونانە هەفتەیەکی خایاند و هەر دوو گرووپی شەڕەکە چەکی قورسیان لە میحوەری ئەلڕاشدین و گەڕەکی ئەلخالیدییە و گەڕەکی ئەلنیل و هەروەتر لە دەرعا و دوروبەری حەما و حەسەکە و دێرزوور و حەلەب بە کار هێنا. ئەم بەگژداچوونانە ١٤ کوژراوی سەر بە سوپای لە دێرزووردا لێ کەوتەوە.\nمۆسکۆ دیارە دوو ڕێگەی بۆ کەمکردنەوەی دەسەڵاتی ئێران لە سووریادا گرتووەتە بەر: یەکەمیان: دامەزراندنی ڕێکخراوێکی سوپاییی بەهێزی لایەنگری ڕووسیا بۆ مەیسەرکردنی ئاسایش لەو ناوچانەدا کە ڕووسیا تێیدا باڵادەستە. ڕووسیا لەم کارەدا دەست بە کۆکردنەوەی فەرماندە خاوەندەسەڵاتەکان لە سوپای سووریادا دەکا. دووەمیان: لاوازکردنی هێزە چەکدارەکانی سەر بە ئێران لە ڕێی گوشارخستنە سەر ئەسەد بۆ کۆکردنەوەی گرووپە چەکدارەکانی غەیرەڕووس لە سوپای سووریادا. ڕووسیا بە تەمای دەرکردنی ئەم گرووپانە لەو ناوچانەدایە کە لایەنگری ڕووسیایان لێیە. دەرکردنی لەشکری چوارەمی سەر بە ئێران لە ناوچەی دەشتی ئەلغاب بە دەستی سوهەیل ئەلحوسەین فەرماندەی لەشکری پێنجەمی سووریا، شایەدێکی بەرچاوی ئەم بۆچوونەیە. لەشکری پێنجەم گوێڕایەڵی ڕووسیایە.\nگرژییەکەی نێوان ڕووسیا و ئێران لە سووریادا چەندین هۆکاری هەن. گرنگترینیان ئەوەیە کە ڕووسەکان ئاگاداری دۆخە مێژوویییەکەی نێو ئێران و گوشار و گەمارۆ ئابوورییەکانی ئەمریکا دژ بە ئێرانن. دەکرێ ناساندنی سوپای پاسداران بە وێنەی ڕێکخراوێکی تیرۆریستی لە لایەن "دۆناڵد ترامپ"یشی بخرێتە سەر. ئەمریکا پلانێكی ستراتیژیی بە مەبەستی ڕاستکردنەوەی ڕەفتارەکانی حکوومەتی ئێران و کەمکردنەوەی دەسەڵاتی ئێران لە ناوچەدا گرتووەتە بەر. ڕووسیا ئەم دەرفەتەی بۆ تەسککردنەوەی مەیدانی هەوڵەکانی گرووپە چەکدارەکانی سەر بە ئێران بە هەل زانیوە. ڕووسەکان دەڵێی خەریکن بە ئێران ڕادەگەیەنن کە دەبێ پەیڕەوی لە شێوازەکانی ڕووسیا لەمەڕ دەرکردنی گرووپە چەکدارەکانی بکا. ئێران لە میدیاکانی خۆیدا بەردەوام دووپاتی دەکاتەوە کە گرووپە تیرۆریستییەکانی سەر بە ئێران –چ هێزی چەکدار و چ ڕاوێژیاری- کەوتوونەتە بەر ئامانجی ڕووسیا.\nهاواهەنگیی نێوان ڕووسەکان و ئیسڕائیلییەکان بە دوورکەوتنەوە لە ئێران ئەنجام دەدرێ. ڕووسیا ئیتر پێویستی بە زێدەبوونی سوپای ئێران لە پارێزگه‌کانی سووریا نییە و ئەمەیش بە گرنگترین هۆکاری ڕاماڵینی گرژیی ڕووسەکان دژ بە ئێران لە سووریادا دەژمێردرێ. بڕواهێنان بەوە کە ئیسڕائیل بێ هاواهەنگی لەگەڵ ڕووسەکان دامەزراوەکانی ئێرانیان لە سووریادا خستبێتە بەر بۆمب و سنووری هەوایییان بەزاندبێ، کەمێک ئەستەمە. ئەمەیش نیشاندەری ئەوەیە کە ئاسایشی نەته‌وه‌ییی ئیسڕائیل لە سووریادا لە لایەن ڕووسەکانەوە گرنگە.\nناكۆكیی نێوان مۆسکۆ و تاران بە دوای نەبوونی قازانجی هاوبەش لە سووریادا تەشەنەی کردووە. ئەم دوو وڵاتە پێشتر لەمەڕ پاراستنی حکوومەتی ئەسەد و پێشگرتن لە هەڕەشەی داعش و گرووپە ئۆپۆزیسیۆنەکاندا هاودەنگ بوون. کەواتە ئێران و ڕووسیا قازانجی هاوبەشیان لە سووریادا نییە. مەبەستی ئێران جێگیرکردنی هێزە چەکدارەکانی خۆیەتی لەو ناوچانەدا کە لە داعش و گرووپە ئۆپۆزیسیۆنەکان وەرگیراونەتەوە. مەبەستی ڕووسیایش کورتکردنەوەی دەستی ئێرانە لە پێناو جێبەجێکردنی ستراتیژییەکی جیا لە ستراتیژیی ئێران. دەکرێ بە لەبەرچاوگرتنی ناكۆكیی ئێران و ڕووسیا، پەی بەوە ببردرێ کە بۆچی ئەم دوو وڵاتە لەمەڕ شێوازی حکوومەتی نوێی سووریا هاودەنگ نین. ڕووسەکان بە تەمای بەهێزکردنی سیستەمی حکوومەت و سەرلەنوێ سازکردنەوەی حکوومەتدان، بەڵام ئێران بە تەمای بەردەوامبوونی حکوومەتێکی لاوازە لە دەسەڵاتدا؛ حکوومەتێک کە سەر بە ئێران بێت و ئێرانیش بتوانێ بەرنامەکانی خۆی جێبەجێ بکا. میدیاکان ڕایان گەیاند کە ئەسەد لە سەفەری ڕەشەمەی ٢٠١٩دا بۆ ئێران، ڕێککەوتننامەی بەکرێدانی بەندەری "لازقیە"ی واژوو کردووە. ئەم ڕێککەوتننامەیە لە خەزەڵوەری ٢٠١٩دا جێبەجێ دەکرێ. ئەم هەواڵە گرژییەکانی ڕووسیا دژ بە ئێرانی لێ کەوتەوە. ئەم ڕێککەوتننامەیە بۆ ئێران هەنگاوێکی گەورەیە کە بتوانێ شوێنپێی خۆی لەو ناوچەیەدا قایم بکا. ڕووسەکانیش لەو بڕوایەدان کە ئێرانییەکان مایەی سەرئێشەن لە ناوچەدا.\nبە لەبەرچاوگرتنی ئەم خاڵانە، دەردەکەوێ کە ڕووسیا بە تەمای کەمکردنەوەی دەسەڵاتی ئێرانه لە سووریادا. ڕووسەکان نایانەوێ قازانجیان بکەوێتە بەر مەترسی. ئەمەیش مانای ئەوەیە کە چارەنووسی ماهیر ئەسەد (فەرماندەی لەشکری چوارەمی سوپای سووریا) لە لایەن مۆسکۆوە دیاری کراوە. ڕووسەکان نایانەوێ ماهیر ئەسەد و لەشکرەکەی لە سووریای نوێدا دەستیان هەبێ. بەڵام شەڕ و بەگژداچوونەکانی هێزەکانی ماهیر ئەسەد و هێزەکانی ڕووسیا ڕەنگە بە هۆی دڕندەییی ماهیر ئەسەدەوە درێژە بکێشێ.\nکەواتە دەتوانین بڵێین تەشەنەکردنی گرژی و ئاڵۆزییەکانی نێوان هێزەکانی لایەنگری ڕووسیا و ئێران لە سووریادا، بژارده‌ی چاوه‌ڕوانكراوه. ڕووسیا سوودی لە گوشارە هەناسەبڕەکانی ئەمریکا بۆ سەر ئێران وەرگرت و خەریکی جیاکردنەوەی ناوچەکانی ژێر کۆنترۆڵی خۆی لەو ناوچانەدایە کە لە ژێردەستی ئێراندان. ڕووسیا ئامادەی بەرەوڕووبوونەوەیەکی درێژخایەنە لەگەڵ هێزەکانی سەر بە ئێران لە ناوچەدا. ئێرانیش بە دوای قایمکردنی شوێنپێی خۆیدایە. ڕووسەکان دەیانەوێ سووریا به‌ته‌واوی بخەنە ژێر کۆنترۆڵی خۆیان و، به‌رژه‌وه‌ندییه‌كانی ئیسڕائیل و ئەمریکا و ڕووسیا سه‌باره‌ت به پێویستیی ده‌ركردنی ئێران لە سووریا، هاوئاراسته [و هاوته‌ریب]ن.\n« ئەو چوار هۆکارەی بەرپرسانی ئێران لە گفتوگۆکردن لەگەڵ ئەمریکا دەتارێنێ بزووتنه‌وه‌ى پێنج ئه‌ستێره، سيريزا و پۆديمۆس: مۆدێلێكى ده‌رياى سپى؟ »


تۆڕی پاراستنی تەندروستیی گشتی ڕەخنە لە بڕیاری بەڕێوەبەری گشتیی تەندروستیی هەڵەبجە دەگرێت بەوەی هەر فەرمانبەرێک ڤاکسین وەرنەگرێت مووچەی پێنادرێت و دەڵێت، “بڕیارەکە نایاساییە”.\nلە ڕاگەیەندراوێکدا تۆڕی پاراستنی تەندروستیی گشتی، بڕیارەکەی دکتۆر ئازاد مستەفا بەڕێوەبەری گشتیی تەندروستیی هەڵەبجە بە “نادیموکراسی و بەعسئاسا” ناودەبات و سەرکۆنەی بڕیارەکە دەکات.\nلەگەڵ ئەوەشدا تۆڕی پاراستنی تەندروستیی گشتی جەخت لە وەرگرتنی ڤاکسین دەکاتەوە لەلایەن فەرمانبەران و هاوڵاتییانەوە، بەڵام ڕەتیدەکاتەوە وەرگرنی ڤاکسینەکە بکرێت بە “زۆرەملێ”، دەشڵێت، “خراپتر ئەوەیە بەناوی وەرنەگرتنی ڤاکسینەوە مووچەی فەرمانبەران ببڕن”.\nداواش لە بەڕێوەبەری گشتیی تەندروستیی هەڵەبجە دەکەن لەو بڕیارە “نایاسایی و ناشارستانییە” پاشگەزببێتەوە و میکانیزمی باشتر بۆ هاندانی فەرمانبەران بۆ خۆڤاکسینکردن بەکاربهێنرێت.\nئەمە جگە لەوەی تۆڕی پاراستنی تەندروستیی گشتی، بەڕێوەبەری گشتیی تەندروستیی هەڵەبجە بە گەندەڵی تۆمەتباردەکات و دەڵێت، “ئازاد مستەفا کە خۆی دەیان دۆسیەی گەندەڵیی بۆ کراوەتەوە، بۆینییە بڕیاری وا دەربکات و پێوستە لە پۆستەکەی سڕبکرێت تا ئەو کاتەی لێکۆڵینەوەکان دەگاتە ئەنجام”.\nسەرۆکایەتی شارەوانی هەولێر لە ڕونکردنەوەیەکدا ئاشکرایکرد، بەشێک لە کارمەندانی پاککەرەوە داوای پارەی جەژنانە لە هاوڵاتییان دەکەن و لەکاتی…


10:06 - 27/04/2020 348 جار خوێندراوەتەوە\nڕۆژنامەی ھێڵ لە ژمارەی ٢٦ی نیسان لە ڕاپۆرتێکدا لە ژێر ناوی "بۆچی دیموکراتەکان ئەیانەوێت ڕژێمی ئێران ڕزگار بکەن؟" نوسیویەتی: "لەم کاتەدا کە ڕژێمی ئێران-ی داپڵۆسێنەر لەژێر فشاری زیاتری ناوخۆدایە و ڕۆژانەش دەست بەسەر تواناکانیدا دەگیرێت، بەڵام دیموکراتەکان پێشبڕکێی پلانداڕێژی لەسەر ئەوە دەکەن بۆئەوەی سزاکان لەسەر ئێران سوککرێت تا دەسەڵاتەکانی زیادکاتەوە".\nھەروەھا ئاماژەی بەوەداوە لەپایزی ساڵی رابردووەوە، لە ناڕەزایی جوامێرانەی ئێرانەوە، لە تارانەوە ھوتافی "مەرگ بۆ ئەمریکا" گۆڕدرا بۆ "مردنی دیکتاتۆر" و "نامەنەوێت ئایەتوڵڵا". ئەگەر عەلی خامەنەیی کۆنترۆڵی لەدەستدا بەھۆی مردنی زۆری کۆرۆنا ڤایرۆسەوە، ئەوا دەشێت ئەوە تاکە سوودی پەتاکە بێت. لە ٩ی نیسان، سیناتۆر دیان فاینشتاین لە ویلایەتی کالیفۆرنیا داوا لە سەرۆک دۆناڵد ترەمپ دەکات، کە ڕێگری نەکات لەو داوایەی ئێران کە ٥ ملیار دۆلار قەرز وەرگرێت بۆ ھاوکارییە مرۆییەکان لەلایەن سندوقی دراوی نێودەوڵەتییەوە.\nئەمە لە کاتێکدایە کە ٢٦ ئادار، ١١ ئەندامی ئەنجومەنی پیران لە دیموکراتەکان داوا لە مایکل بۆمپیۆ وەزیری دەرەوە و ستیڤن منوشین وەزیری خەزێنەی ئەمریکا دەکەن، داوا بکەن کە ترەمپ سزاکانی سەر ئێران ھەڵبگرێت، ئەو ئەندامانەی پیران گفتوگۆ لەسەر ئەوە دەکەن کە سزاکانی سەر ئەمریکا ڕێگرە لە ناردنی پێداویستییە مرۆیی و پزیشکییەکان بە ئازادی نەک تەنیا بۆ ئێران بەڵکو بۆ فێنزوێلا-ش کە زۆر پێویستیان پێیەتی.\nئەم تێڕوانینەی دیموکراتەکان باکگراوەندێکی مێژوویی ھەیە کە پێشتریش لەسەردەمی ئیدارەی بۆش ھەمان سیناریۆ رویداوە، پێگەی دەیلی بێست نوسیویەتی:" ئەندامەکانی ئەنجومەنی پیران بۆ سەرنجراکێشانی ڕای گشتی ھەمان سیناریۆی ساڵی ٢٠٠٣ ئەھێننەوە بەرچاو کاتێک بەھۆی بومەلەرزەیەکەوە ٢٦ ھەزار کەس لە ئێران مرد، ئیدارەی بۆش باوەڕی وابوو کە بەشێوەیەکی کاتی سزاکان ھەڵگرێت و ١٥٠ ھەزار تۆن ھاوکاری و پێداویستی پزیشکی و زیاتر لە ٢٠٠ کارمەندی فریاکەوتنی بە فرۆکەیەکی سەربازی بگەیەنێتە ئێران بۆ ھاوکاری گەلی ئێران"، بەپێی ڕاپۆرتەکەی دەیلی بێست ئەم جۆرە کارانە دەرخەری ئەوەن کە ئەمریکا پێش ھەموو شت گرنگی بە پاراستنی ژیانی مرۆڤ دەدات.\nئەو ١١ئەندامەی ئەنجومەنی پیران ساڵی ٢٠١٢ شیان بیرناچێتەوە بەھۆی بومەلەرزەیەکی دیکەوە، وەزارەتی خەزێنە داوایەکی لە سەرۆک ئۆباما کرد بەشێوەیەکی کاتی سزاکانی سەر ئێران ھەڵگرێت. بەڵام ڕۆژنامەی ھێڵ پێیوایە ئەگەر ھاوکارییەکانی ئەمریکا ئەنتی - ئەمریکانیزم لاواز دەکات، ئەی بۆچی پیاوانی ئاینی ئێران بەردەوامن لەسەر دەسەڵات لە ئێران؟ بۆچی لە ٢٠٠٣ و ٢٠١٢ کۆتاییان نەھات دوای ئەو بەزەییانەی پێیان درا.\nبۆچی ئەو یارمەتییە مرۆییانەی ئەمریکا نەبووە ڕێگرینەکردن لە سەر گێڕانەوەی چیرۆکی (شەیتانی گەورە)، لەوە دەچێت دیموکراتەکان بێئاگا بن لەوەی کە ھەقیقەتێکی باوەڕپێکراو ھەیە کە ھاوکارییەکی بێشومار گەیەندراوەتە ئێران، بەڵام ونە.\nڕۆژی ٢٣ ئادار، مایکل پۆمبیۆ ئاشکرای کردکە زیاتر لە ملیارێک یۆرۆ کە تایبەت دراوە بە ئێران بۆ ڕوبەڕووبوونەوەی کۆرۆنا ڤایرۆس ونە. ھەموو ئەو کەلو پەلو پێداویستیانەی بۆ نەخۆشخانەکان دەکڕردرێن لە بازاڕی ڕەش دەیانکڕن.\nڕۆژی ٢٨ ی ئادار، پۆمبیۆ لە گرتەیەکی ڤیدیۆیدا لە پێگەی وەزارەتەوە ئاماژەی بە حەسەن ڕۆحانی کرد کە لە ھەوڵێکی بێوچاندایە بۆئەوەی ڕای گشتی جیھان بگۆڕێت بەلای خۆیدا، وتیشی: ھەوڵەکانی ڕوحانی پێشوەختە بۆ لابردنی سزاکان کە ھیچ پەیوەندی بە پەتای کۆرۆنا ڤایرۆسەوە نییە. ھەتا عەبدیل عەزیز گەورە بەرپرسی وردبینی ژمێریاریی لە ئێران ئەم گرفتە ھەڵەماڵێت و لە ڕاپۆرتێکدا ڕۆژی ١٤ ی نیسان ئاماژە بەوە دەدات ٤ملیار و ٨٠٠ ملیۆن دۆلار دیار نەماوە لە بودجەی دەوڵەت بە ھۆی گەندەلییەوە.\nئەمەشی وەک ئاگادارکردنەوە داوە بە ڕۆحانی. کەواتە دەرخەری ھەموو ڕاستییەکان ئەوەیە کە چەند نەرمی بنوێنرێت بەرامبەرئێران، ئەو زیاتر پەلئەھاوێتە ناو کاروباری دەوڵەتانی دراوسێ و تێکدانیان. بە پێچەوانەشەوە تا سزاکان لە سەری توندتر بن ئەو ھیلاکتر و پەشێو تر ئەبێت، نەک بەو تێروانینەی دیموکراتەکان کارئاسانی بۆ ئیران بکرێت.


ئەندازیارى نمونەیى ساڵ\n• یەکێتى ئەندازیارانى کوردستان لەپێناو بەرز ڕاگرتنى ڕۆڵ و کاریگەرى و کەسایەتى ئەندازیاران و ڕێزلێگرتن لە ژیانى ئەندازیارى و داهێنان و دەستپێشخەریەکانیان بۆ خزمەتى ئەندازیاران و ئاوەدانکردنەوەى کوردستان... پڕۆژەى (( ئەندازیارى نمونەیى ساڵ))ى ئامادەکردوە بۆئەوەى لە ساڵیادى دامەزراندنى یەکێتى ئەندازیارانى کوردستاندا لە 4/27 هەموو ساڵێکدا..ڕێز و خەڵات ببەخشێتە ئەو ئەندازیارانەى کە بەنموونە هەڵدەبژێردرێن لەلایەن لیژنەیەکى بێ لایەن لە ئەندازیارانى خاوەن ئەزموونەوە.\n• بەهیواى ئەوەى کە ئەم پڕۆژەیە ببێتە نەریتێکى ساڵانە و وەک هاندانێکیش بێت بۆ ئەندازیاران کە پێشبڕکێ بکەن لەسەر کار و پڕۆژە و توێژینەوەى زانستى بە سوود و بەکەڵک بۆ ئاوەدانکردنەوەى وڵاتەکەمان.\n• ئەم پڕۆژەیە و ئەم فۆرمە دەخەینە بەر دەستى ئەندازیارانى ئازیز بۆ وەرگرتنى ڕا و پێشنیازى زۆرترین ئەندازیار بۆئەوەى کەمترین کەموکوڕى و هەڵە و نیگەرانى لێبکەوێتەوە ..\n• بۆیە داواکارین کە تا بەروارى 2015/10/15 هەر ڕاو و پێشنیازێکتان هەبوو بۆ دەوڵەمەندکردنى پڕۆژەکە ئاگادارمان بکەنەوە .\nپڕۆژەى ئەندازیارى نمونەیى ساڵ\nئەندازیارى نمونەیى کێیە ؟\nئەندازیارى نمونەیى بریتیە لەو ئەندازیارەى کە:\n• (( هەڵدەستێت بە کارى دیزاین یان سەرپەرشتیکردن یان جێبەجێکردنى پڕۆژەیەکى ئەندازیارى گەورە و گرنگ و کاریگەر لە ئاوەدانى وڵاتدا)).\n• ((بەشێوەیەکى بەرز کارى ئەندازیارى دەکات و پێوەرە زانستیە ئەندازیاریەکان پەیڕەو دەکات و خاوەن سیفاتى دەستپاکى و ئەمینى و دڵسۆزى و خەمخۆریە بۆ کارەکەى)).\n• ((خاوەنى دەستپێشخەرى و داهێنان و بیرۆکەى پێشکەوتوو و ناوازەى ئەندازیاریە لەکارەکانیدا و لە پسپۆڕیەکەى خۆیدا)).\n• ((بە توێژینەوەى زانستى و کارەکانى توانیویەتى گەورەترین و فراوانترین خزمەت بە پێشکەوتنى زانستى ئەندازیارى و بەرزکردنەوەى ئاستى هوشیارى و زانستى توێژى ئەندازیاران بکات)).\n• لەم پێودانگەوە پڕۆژەى دیاریکردن و خەڵاتکردنى (( ئەندازیارى نمونەیى ساڵ))مان ئامادەکردوە بەشێوەیەک کە:\n1. سەرجەم ئەندازیاران ، لە گشت پسپۆڕیەکان بگرێتەوە.\n2. ئەندازیارانى خانەنشینیش دەگرێتەوە.\n3. ئەندازیارانى کەرتى گشتى و کەرتى تایبەتیش دەگرێتەوە.\n4. ئەندازیار دەتوانێت چەند ساڵێک بەدوایەکدا فۆڕمى ئەندازیارى نمونەیى پڕبکاتەوە و دەشکرێت کە 2 ساڵ یان زیاتریش ببێتە ئەندازیارى نمونەیى.\n5. ئەندازیارى نمونەیى سەرجەم پسپۆڕیە ئەندازیاریەکان و پلە ئەندازیاریەکان لە (( یاریدەدەر، کارا ، ڕێپێدراو ، ڕاوێژکارى)) دەگرێتەوە..\n6. مەرجە ئەندازیارى نمونەیى ئەندامى یەکێک لە لقەکانى یەکێتى ئەندازیارانى کوردستان بێت.\n7. ساڵانەى ئەندامێتى نوێ کردبێتەوە.\n8. ئەندازیار دەتوانێت تەنها توێژینەوەى بڕوانامەى بەکالۆریۆسەکەى پێشکەش بکات، چونکە تەنها بەو بڕوانامەیە بۆتە ئەندازیار نەک بڕوانامەى ماجستێر و دکتۆرا.\n• خەڵاتى ئەندازیارى نمونەیى بریتیە لە :\n1. ئاڕاستەکردنى سوپاس و پێزانین بەو کار و پڕۆژانەى کە جێبەجێى کردوون.\n2. پێشکەشکردنى لۆگۆى یەکێتى ئەندازیارانى کوردستانە کە ناوى ئەندازیار و پسپۆڕیەکەى و ساڵى خەڵاتکردنەکەى لەسەرە.\n3. خەڵاتەکە هێندەى مەعنەویە هێندە مادى نیە (( بەڵام لەگەڵ نەمانى ئەم قەیرانە داراییەدا دەکرێت پاداشتى مادیشى لەگەڵدا بێت)) و تەنها بۆ هاندان و پێزانینى ڕۆڵى ئەندازیارانە بۆ ئەوەى کار و پڕۆژەى باش و سەرکەوتوو بەرهەم بهێنن .\n• کاتى پێشکەشکردنى خەڵات و ڕێزلێنانەکە:\nساڵانە لە یادى دامەزراندنى یەکێتى ئەندازیارانى کوردستاندا و لە ئاهەنگێکى ئەندزیاریدا لە بەروارى 27/4 ى هەموو ساڵێکدا پێشکەش دەکرێت. کە یادى دامەزراندنى یەکێتى ئەندازیارانى کوردستانە لە 27/4/1992دا وەک یەکەم ڕێکخراوى پیشەیى و دیموکراسى لە هەرێمى کوردستاندا و بۆ بەرز ڕاگرتنى ئەو ڕۆژەیە.\n• لیژنەى دیاریکردنى ئەندازیارى نمونەیى:\n1. کارى دیاریکردن و بڕیاردانى کۆتایى لەسەر ئەندازیارانى نمونەیى ساڵ لەلایەن لیژنەیەکى پسپۆڕ و شارەزا و بە ئەزمونەوە دەبێت لە ئەندازیاران لەدەرەوەى(( کۆمیتەى باڵا و دەستەى لقەکانى )) یەکێتى ئەندازیارانى کوردستان کە لە (( 7 ئەندازیار کەمتر نەبن )) ، کە لەلایەن یەکێتى ئەندازیارانەوە دیاری دەکرێن،بۆ ئەوەى متمانەى زۆرینەى ئەندازیاران بەدەستبێنێت و کەمترین ڕەخنە و گلەیش ئاڕاستەى یەکێتى ئەندازیارانى کوردستان بکرێت و دوودڵى و گومانیان لەسەر نەبێت.\n2. سەرۆکى کۆمیتەى باڵاى یەکێتى ئەندازیارانى کوردستان یان جێگرەکەى یان سەرۆکى لقى سلێمانى ، ئەندامى لیژنەى هەڵسەنگاندن دەبن .\n3. لیژنەى هەڵسەنگاندن بۆیان نیە فۆڕمى ئەندازیارى نمونیەى پڕبکەنەوە لەو ساڵەدا کە لیژنەن.\n4. لیژنەى هەڵسەنگاندن داواى دۆکۆمێنت دەکات بۆ ئەو ئەندازیارانەى کە شۆرت لیستیان بۆ کراوە بۆ هەموو بڕگەکان.\n5. لیژنەى هەڵسەنگاندن خاڵبەندى دیاریدەکەن بۆ هەر بڕگەیەک لە فۆڕمەکەدا.\n• ماوەى دیاریکردنى ئەندازیارى نمونەیى:\nماوەى دیاریکردنى ئەندازیارى نمونەیى تەنها ئەو ساڵەیە کە تیایدا دیاریدەکرێت و بۆ ساڵى ئایندە ئەندازیارانى تر دەستنیشان دەکرێت.\n• ئیمتیازاتى(( بەرزە ماف)) ئەندازیارى نمونەیى :\nئەندازیارى نمونەیى ساڵ لە ماوەى ئەو ساڵەدا مافى بەدەستهێنانى ئەم ئیمتیازاتانەى دەبێت:\n1. بەشداریکردن لە هەموو کۆڕو کۆبونەوە و سیمینارێکى ئەندازیاریدا لە ناوخۆ و دەرەوەى وڵات کە لەلایەن یەکێتى ئەندازیارانەوە ساز دەکرێت یان یەکێتى ئەندازیارانى کوردستان بانگهێشت دەکرێت.\n2. مافى بەکارهێنانى یانەى ئەندازیارانى هەیە بۆ بۆنە تایبەتیەکانى بەبێ بەرامبەر.\n3. سوپاس و پێزانین/ بەنوسراو فەرمانگەى حکومى گەر ئەندازیار فەرمانبەر بوو، یان کۆمپانیا گەر لەکەرتى تایبەتدا بوو،ئاگادار دەکرێنەوە بۆئەوەى کاریگەرى هەبێت.\n4. ئەم خاڵانەى کە لەبەرزە مافدا دیاریکراون ساڵانە گۆڕانکارى تیادا دەکرێت بەزیاد یان بەکەم.\nکرتە لێرە بکە بۆ داگرتنى فۆڕمى ئەندازیارى نمونەیى


بەرەبەیانی ئەمڕۆ تۆڕی ڕاگەیاندنی جەنگی دەستپێکردنی ئۆپراسیۆنێکی فراوانی سەربازی بەناوی "شێرەکانی جەزیرە" ڕاگەیاند بۆ پشکنینی بیابانەکانی نێوان باکوری پارێزگای ئەنبار و باشوری نەینەوار و ڕۆژئاوای سەڵاحەدین تا دەگاتە سەر سنوری سوریا.\nئەمڕۆ یەکشەممە، 17ی ئایاری 2020، تۆڕەکە کە سەر بە سوپای عێراقە لە ڕاگەیەنراوێکدا دەڵێت، ئامانج لە ئۆپراسیۆنەکە پاککردنەوەى ئەو ناوچانەیە لە پاشماوە و شانە چەکدارییەکانی داعشە کە بەمدواییە هێرشە سەربازییە لەناکاوەکانیان دەستپێکردووەتەوە.\nدەشڵێت، ئۆپراسیۆنەکە "دۆڵی سەرسار، سنیسلە و راوە و شەعبانی و تەریفاوی و دۆڵی عەجیج دەگرێتەوە" و جەختیکردووەتەوە کە ئۆپراسیۆنەکانی جەزیرە و سەڵاحەدین و نەینەوا و حەشدی شەعبی و عەشائیریش بەشداری تێدا دەکەن، ئەوە جگە لە پاڵپشتی ئاسمانی سوپا.\nئامانج لە ئۆپراسیۆنەکە، بەپێی ڕاگەیەنراوەکە، بۆ توندوتۆڵکردنی ئاسایش و سەقامگیری ناوچەکە و دەستگیرکردنی چەکدارانی داعش و داواکراوانە.\nسەرەڕاى قەدەغەى هاتووچۆ، لە پێنج پارێزگاى عێراق خۆپیشاندان بەڕێوەچوو\n2020.05.31 - 18:05


وەزارەتى پەروەردە: داکۆکیکردن لە مامۆستایان ئەرکى ئێمەیە\nبە بۆنەى رۆژى جیهانى مامۆستایانەوە وەزارەتى پەروەردەى حکومەتى هەرێمى کوردستان رایگەیاند مامۆستایان میکانیزمى گەشەسەندنى هەموو کۆمەڵگایەکن.\n١٠ى تشرینى دووەم، رۆژى جیهانى مامۆستایانە، وەزارەتى پەروەردەى هەرێم بەو بۆنەیەوە راگەیەنراوێکى بڵاوکردەوە ئاماژەى بە گرنگى توێژى مامۆستایان کرد لە کۆمەڵگەدا وتی "توێژێک کە هۆکارى گەشەسەندنى کۆمەڵگە و خوێندەواربوونى تاکەکانى هەموو گەلێکن".\nوەزارەتى پەروەردە ئاماژەى بە بارودۆخ و گوزەرانى سەختى مامۆستایانى هەرێمى کوردستان کردوە لە ساڵانى رابردودا "هەرێمى کوردستان بە دۆخێکى ئابووى سەختدا تێپەڕى و قەیرانى دارایى کاریگەرى لەسەر مامۆستایان لە هەموو چین و توێژەکان دیکە زیاتر بوو".\nهەروەک باسى لە رۆڵى مامۆستایانى کوردستان کردوە لە پەکنەکەوتنى پرۆسەى خوێندن لە هەرێمدا"بەهۆى بەرپرسیارێتى ئەم توێژەوە بەرامبەر کۆمەڵگە نەهێڵدرا دەرگاى قوتابخانەکان دابخرێت و پرۆسەى خوێندن پەکى بکەوێت".\nلە کۆتایى راگەیەنراوەکەشدا وەزارەتى پەروەردە بەرگریکردن لە مامۆستایان بە ئەرکى خۆى دەزانێت"بۆ ئەوەى ئاستى زانستییان بەرزتر و بارى گوزەرانیان باشتر بێت".\n10/6/2018 12:44:38 PM


یادگار حاجی- توێژەری دەرونی\nبەرێزان ئەم پێشەكیەم خستەڕوو تا ڕونتر ببێتەوە و بزانین تەندروستی دەرونیمان بەهۆی ڤایرۆسی كۆرۆناوە چی بەسەر هاتوەو چی بكەین و چۆن بگونجێین لەگەڵ بارودۆخەكەو چۆن یارمەتی خۆمان و دەوروبەرمان بدەین .\nكەم نین ئەو ڕوداوانەی كاریگەریان هەیە لەسەر تەندروستی دەرونی مرۆڤ هەر لە تەنگەژەكانی ژیانی ڕۆژانەوە تا دەگاتە قورسترینیان كە پێی دەروترێت ڕوداوی زەبراوی و لە دەرئەنجامدا مرۆڤ توشی زەبری دەرونی دەبێت.\nواتە بەهەر پێوەرێك تەماشای بكەین ئیستا ڤایرۆسی كۆرۆنا بوەتە روداوێكی زەبراوی لەسەر ئاستی جیهان وەك ڕوداوێكی كتوپڕو چاوەڕوانەكراو كاریگەری دروست كردوە لەسەر توانای خۆگونجاندن و تەندروستی دەرونی تاك و كۆمەلگە بەگشتی.\nدەگونجێت مرۆڤ بە هۆی كاریگەری و لێكەوتەكانی كۆرۆناوە نیشانەو كاردانەوەی بۆ دروست بووبێت لەروی دەرونیە وەك ( هەلچون و تورەبون و ترس و خەمۆكی و دلەراوكێ ...هتد ) یان نیشانەكان لەروی ڕەفتاریەوە بێت وەك ( دابەزینی ئاستی چالاكیەكان و نەسرەوتن و ماخۆلان یان گرفتی خەو ...هتد ) یان نیشانەكان جەستەیی بن وەك ( شەكەتی و ماندوێتی و ئازار ...هتد) یان نیشانەو كاریگەریەكان هزری بن وەك ( نەمانی ئاگایی و زەحمەتی لە بریاردان و فكری واس واسی ..هتد) كە ئەمانە هەموی نیشانەی ئاساین و چاكدەبنەوە ئەوەی نائاساییە روداوەكەیە كە كۆرۆنایە .\nئەوەی گرنگە ئەوەیە چۆن بتوانین بەكەمترین زیان و قوربانی دەرباز بین لەم روداوە و چۆن یارمەتی خۆمان و دەوروبەر بدەین ، لەگەڵ ئەو پەری پابەندبوون بە رێنمایی و رێكارە تەندروستیەكان كە بەكورتی ئاماژەیان پێدەكەم .\n2ـ یادكردنەوەی یادەوەرییە خۆشەكانی ژیانت كە بێگومان هەریەكێك لە ئێمە كۆمەلێك یادەوەری و روداوی خۆش هەیە لە ژیانی و چاومان با تەنیا ئەم بەشەی ژیان نەبینێت لە نەخۆی و ناخۆشی و نەخۆشكەوتن.\n3ـ گرنگیدان بە پەیوەندییەكان و دانەبڕان لە دەوروبەر و خەڵكانی ترو پسپۆران كە ئیستا دەكرێت لەرێگەی راستەوخۆە نەبێت و رێگاكانی پەیوەندی كردن زۆرن.\n4ـ كات دابنێ بۆ پشوو وەرگرتن و خاوبوونەوە ، وەكو خەوتن و پشوودانی تەواو لە شەودا و خواردنی ژەمەكانت لە كاتی ئاسایی خۆیی و گرنگی بەخۆدان وەك خۆشۆردن و خۆگۆرین و پاك و خاوێنی .\n6ـ وەرزشكردن ئەگەرچی لەچوارچێوەی مالەوەش بێت كۆمەلێك یاری و وەرزشی ئاسان هەیە كە دەتوانین ئەنجامی بدەین .\n7ـ دەكرێت لەگەڵ كەسێكی نزیكت هاورێیەك خزمێك گفتوگۆ بكەیت و دەردەدڵی خۆتی بۆ بكەیت كە سودی زۆری هەیە دواتر هەست بە بار سوكی دەكەین.


ئەبوبەكر بەغدادی لەنێوان میسی و مارادۆنادا\nنوسەرێكی ئەمریكی، بەوردی ژیانی ئەبوبەكر بەغدادی لە منداڵیەوە تاوەكو بەدەستهێنانی بڕوانامەی دكتۆراو پەیوەندیكردنی بە گروپە جیهادییەكان و راگەیاندنی دەوڵەتەكەی دەگێڕێتەوە و رایدەگەیەنێت بەغدادی كەسێكی گۆشەگیر بوەو زۆر ئارەزوی لە تۆپی پێ بوە.\nنامیلكەی باوەڕدارە تیرۆریستەكە: ئەبوبەكر بەغدادی كەسێكی گۆشەگیرو داخراو، چۆن هۆگری ئایین و تۆپی پێ بووە؟ لە نوسینی ویلیام مكانتس‌و وەرگێڕانی سۆران عەلی یە، نامیلكەكە لە بڵاوكراوەكانی دەزگای ئایدیایەو (44) لاپەڕەیە. ویلیام توێژەرێكی سەنتەری سیاسەتەكانی خۆرهەڵاتی ناوەڕاستە لە پەیمانگای برۆكینگزو بەڕێوەبەری پڕۆژەی پەیوەندییەكانی ئەمەریكا لە جیهانی ئیسلامییە لە هەمان پەیمانگا، مامۆستای یاریدەدەرە لە زانكۆی جۆنز هۆبكنز. لەماوەی نێوان ساڵانی (2009)و (2011)دا راوێژكاری یەكەمی وەزارەتی دەرەوەی ئەمەریكا بووە بۆ بنبڕكردنی توندڕەوی‌و توندوتیژی. هاوكارە لە سەنتەری بنبڕكردنی تیرۆر لە ئەكادیمیای وێست پۆینت.\nمنداڵی و هەرزەكاری بەغدادی\nبەغدادی ناوی تەواوی ئیبراهیم عەواد ئیبراهیم ئەلبەدرییەو لە ساڵی (1971) لە سامەڕا لەدایكبوە. كوڕی پیاوێكی لە خوا ترس بووە، كە لە مزگەوتێكی ناوچەكەدا وانەی خوێندنەوەی قورئانی پیرۆزی وتۆتەوە. ویلیام دەڵێت: ئیبراهیم كەسێكی داخراوو كەمدوبووە، لەكاتی قسەكردندا بە ئەستەم دەنگی بیستراوە. ئەو دراوسێیانەی لەكاتی هەرزەكارییدا ناسیویانە وەك كەسێكی شەرمن دێتەوە یادیان كە تێكەڵ بە كەسانی تر نەبووە. تەنانەت كاتێك كەسانێك لەكاتی یاری تۆپی پێدا كە وەرزشە پەسەندەكەی بووە، خۆیان پێدا دەكێشا هێنمی خۆی دەپاراست‌و هیچ كاردانەوەیەكی نەدەنواند.\nلەزوەوە نازناوی "ئیبراهیمە باوەڕدارەكە" بوە. ئەو سەردەمەش كە لە قوتابخانە نەبوو، زۆربەی كاتەكانی لە مزگەوتی ناوچەكە بەسەر دەبردو سەرقاڵی لێكۆڵینەوە ئاینییەكان بووە. شامسی برای دەڵێت: كاتێك لە كۆتایی رۆژدا دەگەڕایەوە ماڵەوە، خێرا دەستی دەكرد بە ئامۆژگاریكردنی ئەو كەسە گومڕایانەی پابەندی رێنماییەكانی شەریعەتی ئیسلام نەدەبوون.\nنوسەر دەڵێت: بەغدادی لە تەمەنی هەرزەكاریدا لە خوێندنەوەی قورئاندا سەرپەرشتی منداڵانی گەڕەكەكەی دەكرد، ئەوە یەكەم ئەزمونی بوو لە بواری وتاربێژی‌و فێركردنی ئاینیدا.\nبەعس و بەغدادی\nبەپێی گێڕانەوەی نوسەر، دوان لە مامەكانی بەغدادی لە دەزگاكانی ئەمنی بەعس لە سەردەمی سەدامدا خزمەتیان كردوە. یەكێك لە براكانیشی بۆتە ئەفسەری سوپا. برایەكیشی لە جەنگی عێراق ئێراندا كوژراوە. رەنگە بەغدادیش هەمان چارەنوسی هەبوایە ئەگەر ئەو چاوكزییەی گیرۆدەی ببوو، نەبوایەتە هۆی شیاو نەبونی بۆ خزمەتی سەربازی.\nبەغدادی، لە قۆناغی ناوەندی نمرەكانی مامناوەند بوون‌و لەوانەی ئینگلیزی لە لێواری كەوتندا بوو، بەو هۆیەوە نەیتوانی كۆلێژی یاسا بخوێنێت. لەبری ئەوە قورئانی خوێند. لە ساڵی (1996) زانكۆی بەغدای تەواوكرد، پاشان بۆ بەدەستهێنانی بڕوانامەی ماستەر، پەیوەندی بە زانكۆی سەدام بۆ لێكۆڵینەوەی ئیسلامی كرد. ساڵی (1999) ماستەری بەدەستهێناو دەستبەجێ پەیوەندی بە بەرنامەی دكتۆراوە كرد، لە ساڵی (2007) دكتۆرای وەرگرت. نوسەر دەڵێت: بۆ ئەوەی بچێتە نێو بەرنامەی خوێندنی باڵاوە، بێگومان كەسانی بەعسی ناسراوی خانەوادەكەی، یارمەتیدەری بوون.\nبەغدادی و ئیخوان\nقۆناغێكی تری ژیانی بەغدادی، پەیوەندیكردنە بە گروپی ئیخوان موسلیمنەوە. لەمبارەیەوە نوسەر بەسەرهاتەكە بەم جۆرە دەگێڕێتەوە: لەو ماوەیەی لە خوێندنی باڵا بوو، ئیسماعیل بەدری مامی خستیە سەر ئەو باوەڕەی بچێتە ریزەكانی گروپی ئیخوان موسلمینەوە، بەڵام بەغدادی بەخێرایی بەلای ئەو كەمینەیەی سەلەفییەكاندا پەلكێش بوو كە ناوی سەلەفییە جیهادییەكان لەخۆیان نابوو. جومعە كە برا گەورەی بوو ئەندامی ئەو بزوتنەوەیە بوو، رابەرەكەشیان محەمەد حەردان بوو كە لە هەشتاكاندا بەشداری شەڕی دژی سۆڤێتی لە ئەفغانستان كردوە.\nبەغدادی دەستی دایە خوێندنەوەی نوسینەكانی ئەو كەسایەتیانەی ئیخوان كە جیهادیان كردبووە بیروباوەڕیان. لەژێر سەرپەرشتی ئەوانیشدا لەو رەوتە باوەی نێو گروپی ئیخوان بێزار بوو كە پێیوابوو ئەندامانیان "خەڵكانێكن قسە دەكەن، بەڵام كردارییان نییە". لە ساڵی (2000)دا بەغدادی بەپەرۆش بوو بۆ شەڕكردن.\nبەغدادی و میسی\nبەغدادی، دوو ژنی هێناوەو شەش منداڵی هەبووە. ژنی یەكەمی "ئەسما" خاڵۆزای خۆی بووە. ژنی دوەمیشی ناوی "ئیسرا"یە. لە شوقەیەكی بچوك لەنزیك مزگەوتی حاجی زێدان لە گەڕەكی تۆپچی هەژارنشین لە بەغدا دەژیان. قورئانی بە منداڵان دەوتەوەو لە مزگەوتیشەوە بانگی دەدا.\nنوسەر ئاشكرای دەكات، بەغدادی لە مزگەوتەكەی تیپێكی تۆپی پێی هەبوو، خۆی ئەستێرەكەی بوو بە "میسی" تیپەكە ناسرابوو. لەوكاتەشی لە زیندانی بۆكا بووە، لەكاتی یاری تۆپی پێدا ناوی "مارادۆنا"یان لێنابوو.\nلە كۆتاییەكانی ساڵی (2003)دا بەشداری لە دامەزراندنی سوپای ئەهلی سوننەو جەماعەدا كرد، كە دژی سوپای ئەمریكا دەجەنگان. لە شوباتی (2004) كاتێك سەردانی هاوڕێیەكی كرد لە فەلوجە كە ناوی لە لیستی داواكراوان لەلایەن ئەمریكاوە هەبوو دەستگیركرا، لە هەشتی كانونی یەكەمی (2004) ئازادكرا، لە دۆسیەكانی زینداندا بە "بەندكراوی مەدەنی" پۆلێنكرابوو، ئەوەش مانای وایە بەندكەرانی نەیانزانیبوو كەسێكی جیهادییە.\nسەبارەت بە ماوەی ژیانی لە زیندان، نوسەر دەڵێت: دە مانگ لە زیندان مایەوە‌و كاتەكانی بۆ خۆ رۆشنبیركردنی ئاینی تەرخان كردبوو. پێشنوێژی دەكردو رۆژانی هەینی وتاری دەداو وانەی ئاینی بە زیندانییەكانی دیكە دەوتەوە.\nلە ساڵی (2006) گروپەكەی بەغدادی پەیوەندی بە لقی عێراقی رێكخراوی قاعیدەوە دەكات. بە لەبەرچاوگرتنی ئامادەییە زانستییەكانی، بەرپرسیارێتی كاروباری ئاینی لە دەوڵەتی ئیسلامی لە هەندێك لە پارێزگاكانی عێراقدا پێدرا. پاشان دەبێتە سەرپەرشتیاری لیژنەی شەریعەت. دواتر دەبێتە ئەندامی ئەنجومەنی شورا كە لە یانزە كەس پێكهاتوە. دواتر بووەتە ئەندامی لیژنەی هەماهەنگی كە لە سێ كەس پێكهاتوە. لەم ماوەیەشدا بەغدادی داڕشتنی ئەو نامانەی گرتە ئەستۆ، كە بۆ ئوسامە بنلادن رەوانە دەكران.\nلە ساڵی (2010) هەردو سەركردەی قاعیدە، ئەبو عومەر بەغدادی‌و ئەبو ئەیوبی میسری كە لە خانویەكدا دەبن لە تكریت لەلایەن هێزە ئەمنیەكانی عێراقەوە گەمارۆ دەدرێن، بەڵام خۆیان دەتەقێننەوە. دوای ئەو رووداوە بەغدادی تەمەن (39) ساڵ بە زۆرینەی نۆ دەنگ بەرانبەر دو دەنگی ناڕازی بە ئەمیر هەڵدەبژێردرێت‌و نازناوی ئەبوبەكری بەغدادی لە خۆی دەنێت.


هەمی وانێن تیوری بۆ قونا‌غێن (دوو، سێ، و چار) دێ برێکا ئونلاین ئێنە تومارکرن و ئاپلودکرن بۆ سەر موودلی. بۆ قوناغێن ئێکێ دێ لناڤ کامپا زانکویێ ئێنە گوتن.\nتومارکرن برێکا پروکرامێ مایکرۆسۆفت پاوەرپوینت MICROSOFT POWERPOINT\nماموستا دشێت وانەیان توماربکەت ودانێته سەر کۆرسێ خۆ د موودلیدا، ئەگەر قەبارێ وانێ یێ مەزن بیت، ماموستا دشێت دانێتە سەر گوگل درایڤێ خۆ و لینکێ وێ بەلاڤ بکەت بۆ قوتابییان.\nماموستا دشێت هندەک وانەیان پێشوەخت توماربکەت و بەلاف بکەت لسەر موودلی، پاشی د وانەیەکا راستەوخۆدا (لدویف حەزا ماموستای و قوتابیان) پتر پێزانینان لسەر بابەتی بدەت و بەرسڤا پرسیارێت قوتابییان بدەت.\nوانه برێکا سیستەمێ GOOGLE MEET\nماموستا دشێت گوگل میتی بکاربینت بو تومارکرنا وانەیان. هەروەسا ماموستا و قوتابی دشێن دەمەکێ دەستنیشان بکەن بو وانێت راستەوخو ب رازەمەندیا ماموستای و قوتابیان.\nبو موبایلێ دێ شێ داونلود بکەێ برێکا ئەڤی لینکی\nد هەر وانەیەکێ دا ماموستایێ بابەتی دڤێت کارێ مالێ Homework بۆ قوتابیان دەستنیشان بکەت و قوتابی وەک ئەسایمنت Assignment بۆ ماموستای فرێبکەن. بوَ زانین د سیستەمێ مەدا ئەڤ کارە گەلەک بساناهی دهێتە کرن.\nهەمی وانەیێت پراکتیکی دێ دناڤ لابێت زانکویی دا ئێنە دان.\nدڤێت ماموستایێ بابەتی پتریا نمرەیان دانیته سەر ئه‌ركێ مالێ و ئەسایمنتا، ل زانکویا زاخو ب پەیرەوکرنا پروسێسا بولونیا ئەڤ کارە بساناهیە. ژ بۆ ئه‌وان نمرەیێن پێتڤیه قوتابی راستەوخۆ بەرسف بدەت، ماموستایێ بابەتی دشێت ئەزموونا لسەر سیستەمێ موودلی چێکەت و دەمێ ئەزمونێ دەستنیشان بکەن، یا پێتڤی یە ماموستا پتر گرنگیێ بدەت پرسیارێن تێگەهشتنێ بده‌ت نەكو یێن ژبەرکرنێ (دەرخ)، داکو قوتابی نەشێت لبەر ئێک ودوو بەرسڤ بدەن.\nهەمی ئەزموونێت نیڤا -کورسی و دوماهیکا کورسی دێ دناڤ کامپا زانکویێ دا ئێنە ئەنجام دان.\nسەنتەرێ زانیاری و ئامارێ ICT\nتیمەکا تایبەت ژ لایێ سەنتەرێ زانیاری و ئامارێ ڤە هاتیە دەستنیشانکرن، ئەڤ تیمە چەندین توتوریال و وانه‌یێن راستەوخۆ دێ بۆ ماموستا و قوتابییان دەت. ئەگەر ماموستا پێتڤی بوو ئێک لگەلدا بیت هەتا وانا خۆ دەستپێبکەت، ماموستایێ بابەتی دێ شێت پێشوەخت کەسەکێ ژ تیما هاریکار ئاگەهداربکەت داکو بشێت لدەمێ وانێ ئامادەبێت و هاریکاریێ بکەن.\nDeveloped By ICT & Statistics Center-UoZ Copyright © 2022


ده‌سه‌ڵاتی زۆرینه، مافه‌کانی که‌مینه\nڕه‌نگه له سه‌ره‌تا دا وا بێته پێش چاوو که یاسای دێموکڕاتیکی ده‌سه‌ڵاتی زۆرینه و پارێزگاری له مافه‌کانی تاک و که‌مینه دژایه‌تیان له گه‌ڵ یه‌کتر هه‌بێت، به‌ڵام له ڕاستی دا ئه‌و دوو شته جمکانه و کۆڵه‌که‌ی سه‌ره‌کی دێموکراسین.\nده‌سه‌ڵاتی زۆرینه که‌ره‌سه‌یه‌که بۆ ڕێکخستنی حکومه‌ت و بڕیاردان له سه‌ر پرسه‌کانی کۆمه‌ڵگا، نه‌ک رێچکه‌ی سه‌رڕۆیی و چه‌وساندنه‌وه. هه‌ر وه‌ک چۆن تاقمێکی خۆداسه‌پاندوو مافی سه‌ره‌ڕۆیی و ئازار دانی خه‌ڵکی نیه،هه‌ر ئاواش زۆرینه، ته‌نانه‌ت له دێموکڕاسیش دا، بۆی نیه ماف و ئازادیه‌کانی که‌مینه و تاکه‌کان زه‌وت بکات.\nکه‌مینه‌کان – به هه‌ر هۆیه‌کی مێژوویی، باوه‌ڕی ئاینی، هه‌ڵکه‌وتی جوغرافیایی، راده‌ی داهات، یان دۆڕاندن له هه‌ڵبژاردن و کێبه‌رکێی سیاسی دا- ببنه که‌مینه ، مافه سه‌ره‌کیه‌کانیان پارێزراوه و هیچ ده‌سه‌ڵاتێکی هه‌ڵبژێردراو و هه‌ڵنه‌بژێردراو بۆی نیه ئه‌م مافانه‌یان ڵێ زه‌وت بکات.\nکه‌مینه‌کان ده‌بێ دڵنیا بکرێن له‌وه‌ی که پێناسه و مافه‌کانیان له لایه‌ن حکومه‌ته‌وه ده‌پارێزرێن. هه‌ر کات ئه‌و دڵنیایه به کرده‌وه سه‌لمێندرا، که‌مینه‌کان ده‌توانن به‌شدار و چالاک بن له رێکخراوه دێموکراتیکه‌کانی وڵاته‌که‌یاندا.\nئه‌و مافه سه‌ره‌کیانه‌ی ده‌بێ له لایه‌ن ده‌سه‌ڵاتی دێموکراتیکه‌وه بپارێزرێن بریتین له: ئازادی به‌یان، ئازادی دین و باوه‌ڕ،به‌هره‌مه‌ند بوونی یه‌کسان له پشتیوانی یاسا، وئازادی ڕیکخراو، ڕاده‌ربڕین، ڕخنه، و به‌شداری ته‌واو له پرسه گشتیه‌کانی کۆمه‌ڵگادا.\nدێمو‌کڕاسیه‌کان ده‌زانن که پارێزگاری کردن له مافه‌کانی که‌مینه و پارستنی پێناسه‌ی کلتوری، داب و نه‌ریتی کۆمه‌ڵایه‌تی، هه‌ست و ویستی تاکه‌کان، وکار و باری ئایینی، له ئه‌رکه سه‌ره‌تاییه‌کانیانن.\nبه فه‌رمی ناسینی ئه‌و گروپه نژادی و کلتوریه جیاوازانه‌ی له ڕوانگه‌ی زۆرینه‌ی کۆمه‌ڵگا سه‌یر و نه‌ناسراون ، گرینگترین و ئاسته‌مترین کێشه و ئه‌رکی ده‌سه‌ڵاتێکی دێموکڕاتیکن. دێموکڕاسیه‌کان له‌و باوه‌ڕه‌دان که جیاوازیه‌کان خه‌زێنه‌یه‌کی به نرخن و گرفتی پێناسه، کلتور و بایخه جیاوازه‌کان به هۆکاری هێز، ده‌وڵه‌مه‌ندی و پۆشته بوون ده‌زانن نه‌ک مه‌ترسی و قه‌یران.\nله ڕاستی دا وه‌ڵامێکی ڕوون بۆ چاره‌سه‌ری پرسی جیاوازی بۆچوون و بایخه‌کانی که‌مینه له ئارادا نیه،به‌ڵام ئه‌وه ڕوونه که له پرۆسه‌ی دێموکڕاتیکی لێبوردن، وتووێژ، و ویستی هاوکاری و پێکه‌وه‌سازان دا، کۆمه‌ڵگا ئازاده‌کان ده‌گه‌نه هاوده‌نگیه‌ک که تێیدا جمکانه‌ی دێموکڕاسی یانی ده‌سه‌ڵاتی زۆرینه و مافه‌کانی که‌مینه هاوڕێ و ئاواڵی یه‌کتر ده‌بن.\nسه‌رچاوه: وه‌زاره‌تی ده‌ره‌وه‌ی وڵاته یه‌کگرتوه‌کانی ئه‌مریکا\nو: سمایل ئیبراهیمی\nposted by Esmail at 9:25:00 p.m.\nسه‌رچاوه: ئه‌نستیتۆ دێموکڕاتی نه‌ته‌وه‌یی بۆ پرسه نێونه‌ته‌وه‌ییه‌کان\nو له ئینگلیزیه‌وه: سمایل ئیبراهیمی\n[ ئه‌م بابه‌ته به‌رهه‌می لێکۆڵینه‌وه‌ی ئه‌نستیتۆی دێموکڕاتی نه‌ته‌وه‌یی بۆ پرسه نێونه‌ته‌وه‌ییه‌کانه، ده‌قی بابه‌ته‌که له ژێر سه‌ردێڕی "100 پێشنیار بۆ دۆڕاندن له هه‌ڵبژاردن دا" زیاتر بۆ یارمه‌تی رێکخراوه سیاسیه‌کان له کاتی هه‌ڵبژاردن دا ئاماده کراوه، به‌ڵام به‌شێکی زۆری تایبه‌ته به چۆنیه‌تی ڕێبه‌ری کردنی ڕێکخراوی سیاسی به گشتی، هه‌ر بۆیه به له‌به‌ر چاوو گرتنی هه‌ل و مه‌رجی تایبه‌تی کوردستان و ڕێکخراوه سیاسیه‌کان هه‌وڵم داوه خاڵه گشتی وگرینگه‌کانی لێره‌دا کۆبکه‌مه‌وه و ئه‌و وه‌رگێڕانه هه‌موو خاڵه‌کانی تێدا نه‌هاتوه_ و_ ]\n* له ماڵێ بمێنه‌وه، هیچ مه‌که: هه‌موو که‌س حیزبه‌که‌ت و پاڵێوراوانت ده‌ناسێت، ده‌زانن چۆن بیر ده‌که‌یته‌وه و ده‌نگت بۆ ده‌ده‌ن.\n* گوێ مه‌ده به یاساکانی هه‌ڵبژاردن.\n*پالێوراوان و ئه‌ندامانی حیزبه‌که‌ت هه‌موو شتێک ده‌زانن، پێویست ناکات هیچیان فێر بکه‌ی و ئه‌رکه‌کان به باشی ڕاده‌په‌ڕێنن.\n* زۆر سه‌رقاڵی و هه‌موو شتێکیش ده‌زانی و کاتی فێر بوونت نیه و پێویستیشت به زانیاری زیاتر نیه.\n* وڵاته‌که‌ت و حیزبه‌که‌ت زۆر تایبه‌تی و تاقانه‌ن و بۆ خه‌م لێ خواردن نابێت.\n3.ڕێکخستن و قه‌واره\n*ته‌نیا ئه‌مرۆ ببینه،بۆ سبه‌ی خوا که‌ریمه.\n* قه‌واره‌ی دیاریکراوی حیزبیت نه‌بێت.\n* کومیته‌ی پلاندانان بێ که‌ڵکه، له گۆتره کاره‌کان باشتر ده‌بن.\n* نوێنه‌رێک به ته‌نیا هه‌موو شتێک ده‌زانێت، پێویست به هه‌یئه‌ت ناکات.\n*کۆبوونه‌وه حیزبیه‌کان زۆر بێتام و که‌ڵکن، به‌تایبه‌ت ئه‌گه‌ر به ڕێک و پێکی و له شوێنێکی تایبه‌ت دابگیرێن، زوو زوو کات و شوێن بگۆره بۆ ئه‌وه‌ی ئه‌ندامان لێیان تێک بچیت و سه‌رت ئاسوده بکه‌ن.\n* سه‌رکه‌وتن له ئاژاوه و دووبه‌ره‌کی دایه. دڵنیا به هه‌موو ئه‌ندامان دژی یه‌کتربن.\nبێ سه‌ره‌و به‌ره‌یی:\n*هه‌رگیز که‌سانی زانا و لێهاتوو بۆ ڕێبه‌رایه‌تی دیاری مه‌که، باشتره هه‌واڵان و هاوبیران وخزمه‌کانی خۆتان بن.\n*پرس وڕا به به‌ده‌نه‌ی حیزب و هاوپه‌یمانان مه‌که بۆ پلان دانان.\n* گوێ مه‌ده به قسه‌ی "ستالین": متمانه پێ کردن باشه به‌ڵام کۆنترۆل کردن باشتره .\n*که‌س به‌رپرسی پێوه‌ندی ناوخۆیی نه‌بێ.\n*قه‌ت هیچ مه‌نووسه به‌تایبه‌ت ڕێو شوێنه‌کان، تێکه‌ڵ پێکه‌ڵتر بێت باشتره.\n*هه‌موو که‌س مافی هه‌یه هه‌موو شتێک بزانێت.\n*ئه‌گه‌ر هه‌واڵێکی ناخۆشت پێگه‌یشت به هه‌مووانی بڵێ، زۆر قازانجه.\n*هه‌موو نه‌هێنیه‌کانت به دژبه‌ره‌کانت بڵێ.\n*پاره پێویست نیه، یارمه‌تی کۆکردنه‌وه بێکه‌ڵکه.\n*باشتره پاره له به‌ر ده‌ست بێت، به‌شی ماڵی ده‌بێته هۆی ژانه‌سه‌ر.\n*ڕێکخه‌ری کار و باری سیاسی پێویست نیه.\n*به‌رپرسی ڕاگه‌یه‌نه گشتیه‌کان پێویست نیه.\n*وته‌بێژی فه‌رمی بێ خێره، با هه‌ر نه‌بێ یان با چه‌ند که‌س بن و هه‌ر که‌س بۆ خۆی بێژێ.\n*که‌س به‌رپرسی ته‌بلیغات نه‌بێ، که‌س مافی ته‌بلیغاتی پێ نه‌درێت.\n* ته‌بلیغات با به دڵی خۆت بێت و پێویستت به پسپۆڕ و شاره‌زای ته‌بلیغات نیه.\n*که‌س به‌رپرسی پێوه‌ندی ناوخۆیی حیزب و هاوپه‌یمانان نه‌بێت.\n*که‌س به‌رپرسی پێوه‌ندی به حیزبه‌کانی تر نه‌بێت.\n*لێکدانه‌وه‌ت نه‌بێ له سه‌ر کێشه‌کانی کۆمه‌ڵگا، هیچ گرینگ نیه خه‌ڵک چۆن بیر ده‌کاته‌وه، خۆت باشتر ده‌زانی.\n*پلاتفۆڕم شتێکی بێ که‌ڵکه.\n*هیچ گرینگ نیه حیزبه‌کانی تر چ ده‌ڵێن.\n*دژ به‌ره‌کانت ناتوانن باش بیر بکه‌نه‌وه.\n*به‌رهه‌مه‌کانت شێ مه‌که‌وه.\n*داوای هیچ شتێک له هیچ که‌س مه‌که ، ته‌نانه‌ت بۆ هاوکاری.\n*که‌ڵک له ڕاگه‌یه‌نه گشتیه‌کان وه‌رمه‌گره.\n*قه‌ت خۆت ئاماده مه‌که بۆ چاوپێکه‌وتن و قسه کردن.\n*بۆت گرینگ نه‌بێت ڕۆژنامه‌وان و هه‌واڵنێره‌کان چۆن بیر ده‌که‌نه‌وه.\n*بۆ ده‌بێ له 30 چرکه دا قسه‌ی 30 خوله‌ک بکه‌ی؟\n*بێ موبالات به،خێرا قسه‌کانت بگۆڕه، باش نیه هه‌ر یه‌ک په‌یام بڵێیه‌وه.\n* هه‌موو شتێک به هه‌موو که‌س بڵێ، به‌تایبه‌ت بۆ ڕۆژنامه‌وانان.\n* ئه‌گه‌ر بۆت ده‌کرێ درۆ بکه،ئه‌گه‌ریش نا هه‌وڵ بده.\n*خه‌ڵک ئێوه‌ی خۆش ده‌وێت وئیشتان بۆ ده‌که‌ن، هه‌رگیز مه‌ڵێ سپاس، دڵخۆشی لایه‌نگران مه‌ده‌وه.\n* هه‌موو کات ده‌توانن ئه‌م پێشنیارانه به کار بێنن، باوه‌ڕمان پێ بکه‌ن، ته‌نیا چه‌ند له‌و پێشنیارانه زۆر به باشی ده‌بنه هۆی دۆڕاندن.\n+ڕاسته خاڵه‌کان 100 نین، چاوه‌ڕوانین ئێوه به هه‌ڵه‌کانتان ته‌وای بکه‌ن........!!!!\nposted by Esmail at 7:51:00 p.m.\nپه‌پووله‌یه‌ک فڕی به باڵی سه‌وز و سووره‌وه\nگوڵێ به ده‌م شنه‌ی شه‌ماڵه‌وه بزه‌ی بزووت\nچ بوو په‌پووله‌یه‌ک فڕی\nیانه سووره گوڵ، زه‌رده که‌وته لێوی ناسکی\nهه‌تا هه‌تایه ده‌وری جوانیه\nئه‌مڕۆ گه‌ر هه‌تاو که‌سیره‌یه، نه‌ماوه ئاگر و گڕی\nمێرگی ئاسمان به سووتمان هه‌وری لۆکه‌یی نه‌زۆک\nپڕ له خاڵ و قۆپه‌نه\nجه‌نگه‌ڵێ که جێژوانی پۆله پۆڕی باڕی‌یه\nجێگه مۆڵی که‌متیار و گورگ و ڕێوی‌یه\nشۆڕه‌بی که بۆته داری چاکی بێ نه‌شه و شنه\nزه‌لکه گه‌ر ته‌یاری تیر و قۆشه‌نه\nچاوی من له دیمه‌نی کچی به‌یانی‌یه\nله حه‌نجه‌ره‌ی زه‌مانه‌وه\nگوێم له زه‌مزه‌مه‌ی زوڵاڵی خیزه ورده‌کانی کانی‌یه\nباسی شه‌و مه‌که نه شایه‌ری شه‌وم\nباسی خه‌و مه‌که له لای هۆمێدی فێره سه‌رڕه‌وم\nبه‌و ده‌مه‌ت که بۆنی سه‌د به‌هاری لێوه دێ\nبۆنی ده‌شتی به‌ختیاری باوه‌شی چیای، به ده‌ستی با\nبه گوڵ چناوی لێوه دێ\nبۆنی سه‌ر سه‌کۆی به کاگڵی، به ئاوپژاوی لێوه دێ\nپێم مه‌ڵێ که داکه‌وم\nپێم مه‌ڵێ که ئاڵی زاڵی شه‌و، چاوی بێ خه‌وی چڕه\nپێم مه‌ڵێ نه‌هاتنه‌وه، ئه‌وه‌ی که چوون\nمه‌گری بۆ خه‌ساری بێ گه‌ڕانه‌وه\nڕێگه‌مان دوور و سه‌خت و قاقڕه\nئێمه نوێنه‌ری خه‌باتی ڕۆژهه‌ڵات\nڕۆژهه‌ڵاتی سووری ئاگرین\nفێر نه‌بووین به‌زین و دابه‌زین\nڕانه‌هاتوه چاوی قاره‌مانی کورد\nبه شه‌ونمی گرین\nچاوی من له دیمه‌نی کچی به‌یانی‌یه\nگوێم له زه‌مزه‌مه‌ی زوڵاڵی خیزه ورده‌کانی کانی‌یه\n" سواره ئیلخانی‌زاده "\nposted by Esmail at 1:34:00 p.m.\n- ئازادیی بێمه‌رجی ئه‌وانه‌ی له ڕووداوه‌كانی ئه‌و دواییانه‌ی كوردستاندا به‌ندكراون.- ناساندن و دادگاییكردنی تاوانباران.- چوونه ده‌ره‌وه‌ی هێزه سه‌ربازی و ئه‌منییه‌کان، كه تاوانبارانی سه‌ره‌كیی نائارامی و سه‌ركووتكردنه‌كانی ئه‌و دواییانه‌ی كوردستانن.- به ره‌سمی داوای لێبوردنكردن، له لایه‌ن به‌رپرسانی ده‌وڵه‌تی ئێرانه‌وه، له خه‌ڵكی كوردستان و بنه‌ماڵه‌ی گیانبه‌ختكردووه‌كان و قه‌ره‌بووكردنه‌وه‌ی زه‌ره‌ر و زیانی گیانی و ماڵیی خه‌ڵكی بێتاوان.- وه‌بیر هه‌موولایه‌کیشی دێنینه‌وه ، كه خه‌باتی ره‌وای گه‌لی كورد، نابێ به هیچ بیانوویه‌که‌وه سه‌رکوتبکرێ ، ده‌نگ هه‌ڵبرین و مانگرتنیش، مافی یاساییی هه‌ر مرۆڤێكه!.!\nposted by Esmail at 11:54:00 a.m.\nپێم وایه بینه‌ری ئه‌م وێبلاگه هه‌ر خۆمم و به‌س، ئه‌وه چه‌ند ڕۆژی ڕه‌به‌قه له گه‌ڵی خه‌ریكم، بۆم جێبه‌جێ نابیتن، خوا هه‌ڵناگریت جه‌ماعه‌تی كورد ئای تی زۆر هه‌وڵیان له گه‌ڵ دام، به‌ڵام باش هه‌ر نه‌بوو، هیوادارم بتوانم چێی بكه‌م، قسه‌ی خۆمان بیت گه‌لێكم قسه له دڵ دابوو،خۆشی خۆشیم بوو ئه‌وه وێبلاگێ لۆخۆم ساز ده‌كه‌م وهه‌موو قسه‌كانم ده‌نوسم به ناشكوری نه‌بێت ئه‌وه سه‌ری نه‌گرت. كورد گوته‌نی"هه‌رچی له سه‌ر سه‌برانه له سه‌ر خێرانه" بۆ كوێ ده‌چیت، تۆ بڵێی هه‌روا بمێنیت؟ منیش به مراد ده‌گه‌م په‌نا به كورد ئای تی ئه‌وانه‌ی بۆیان ده‌خوێندرێته‌وه تكایه با چاوه ڕوان بن، تا چه‌ند ڕۆژی تر یان ده‌بم به خانی خانان یان ده‌بم به تۆزی بانان. جارێ به‌دوعا.\nposted by Esmail at 1:23:00 a.m.